url: =Tuzan ciangin Kha golpen leh vakphapen kimu theiding ~ Thang Khan Lian :: ZOMI DAILY\nposted on 14 November 2016 at 7:48 pm Lomkholna: Health, News, World\nNov. 14, 2016: Tu zan ciangin khapi pen 1948 khit nung a vak pha pen leh gol pen in kimu thei ding a, khapi i muh a gol pen a ngeina sangin 14% in gol zaw in, 30% in vak pha zaw ding hi. Hih pen mikang ten “Supermoon” na ci uh a, hih bangin 2034 ma-in gol zaw leh vak pha zaw ngei nawn lo ding ahih manin a mu nuam ten muh theihna ding hun hi kha ding hi.\nBang hanga Supermoon om thei hiam?\nKhapi pen i teenna leitung tawh a kinaih pen ni ahih man ahi hi. I teenna leitung pen a kipei manin Khapi pen a pai ngeina bangin a kual (elliptical orbit) sungah pai in kipei loin om a, a mel kim khat (perigee) 30,000 miles (48, 280 km) pen i teenna leitung (Earth) tawh hong kinaih hun pen hi a, a lang khat lam (apogee) teng leitung tawh kinaih pen ding a, a lang khat lam apogee kicihna lam pen i teenna leitung tawh a kigam lat hun pen hi ding hi. Phalbi hun in Supermoon a om ciangin gol diak se (supersized) hi.\nBang hang hiam cih leh December kha sim in i teenna leitung in a hupna (gravity pulls) pen khapi tawh kinaih diak se ahih manin kha dangte sangin phalbi lai (adiakin December) in supermoon pen vak pha, gol pha diak se hi. Hih Supermoon pen December kha ciangin a piang hi leh tu zan-a i muh ding sangin vak pha zaw lai ding cihna ahi hi. Hih Supermoon a muh nop hun diak ding pen van kuumpi (firmament) leh leikil (horizon, lei/tuipi leh van kuumpi kisu kha bangin i muhna) ah a tum suk ding ciangin muh nop diak se ding hi ci-in AccuWeather in gen hi.\nSupermoon koi panin muh nop pen ding?\nExperts ten a genna ah kha a vak phatna lei leitaw (South) gam lam ten siang takin mu thei ding uh hi ci uh hi. Khaliik ngeina bangin ni tum khit ciangin nisuahna lamah hong suak ding a, zan kim lai takin van laitak ah om ding a, ni suah ciangin tum ding hi ci-in astronomy author Colin Stuart in ci hi. Kha pen van kuumpi ah a tum ding ciang (phalvak kuan) in gol pen leh vak pha pen ding hi.\nTua pen “moon illusion effect” a kici hang hi ci-in gen beh hi. Ni suahna lam-a singkung sang tam lohna leh inn sangpipite tam lohna munte ah muh nop mahmah veve ding a, tua munte ah vak pha pen ding hi ci-in Stuart in gen beh hi. Supermoon siang takin na muh theihna dingin van zat a kisam kul se lo a, Nov. 13 leh Nov. 14 in vankil (horizon) ah nisuahna gam lam lam 6pm in zong muh nop mahmah ding hi ci-in Royal Observatory Greenwich a Public Astronomer Dr Marek Kukula in ci hi.\nKong pua kan se loin Supermoon na muh nop leh Slooh Observatory ten live broadcast in suaksak ding uh hi. Hih pen singkung sang tamna leh inn sang tamna mun leh huih niin khuapi-a tengte khualna tawh kisuaksak ding hi.\nSupermoon in khuahun om zia laih thei hiam?\nPawl khat ten kha in khuahun (weather) om ziah kilamdangsak/laih thei hi a cih hangin thuman tawh lah theihna ding (evidence) kimu lo hi ci-in Dr Marek Kukula in ci hi. Ahih hangin kha in tuihual (tides) bel kilamdangsak thei mah a, khapi pen i teenna leitung tawh hong kinaih ciangin tuihual sang leh niam (high and low tides) bel piang thei a, tua mah bangin Supermoon hangin tuihual pen centimetres tam lua sang/niam tuam lua lo ding hi ci-in gen beh hi.\nSpace historian leh laigelh (author) Dr David Harland in khapi lang khat lam (perigee) pen a ngeina (normal) sangin leitung tawh Km. 1 ahih kei leh Km.2 in hong kinaih tuam zaw ding hi ci-in gen hi. Supermoon pen kum dangin – 1955, 1974, 1992 leh 2005 in na om ngei a, hih hun ciangin khuahun nakpi takin siatna piangsak hi ci-in conspiracy theorists ten gen uh hi.\nJanuary 2005 Supermoon om ma ni nih in Indonesia gamah tuihual hat mahmah (tsunami) na piang a, mi tul za tampi in sihna na tuak hi. Dec. 25,1974, Cyclone Tracy kici in Darwin, Australia gam na nawk hi. Ahih hangin International Centre for Radio Astronomy a sem Pete Wheeler in Supermoon tawh kisai 2011 in a genna ah ziinliing leh meimual/tangkang (volcanoes) pen a pian’ hun tawh kituak kha ahih kei leh Supermoon hangin hih bangte piang tuan lo a, tuihual pen sang thei niam thei mah hi ci-in gen hi.\nKhaliik (full moon) hun ciangin ni leh kha pen i teenna leitung panin kileh ngat lianin om ahih manin tuihual piang nuam diak se hi. Space.com in khaliik hun ding pen Nov. 14 ni 8:52 a.m. EST, (7:52 a.m. CST, 6:52 a.m. MST, leh 5:52 a.m. PST) ding hi ci hi. -NASA/USA Today/Daily Mail/ Thang Khan Lian\nPrevious: Trump in galtai Million 3 manlang takin kisualkik dinghi ci ~ Thang Khan Lian\nNext: Zomite, Mual ah i suakkhawm liailiai di’ai ve… ~ Pau Khat Suan\nIndonesia gamsung aom innkhat ii atungbek ah guahzu in lamdang kisa mahmah\nNute Ni Phawkna ~ Thanglam Pau


timestamp: atn

url: =Ezra 5 | Siantongluan.net\nEzra 5 |\nTu-in kamsangte Haggai leh Iddo suan Zekhariah in Judah gam leh Jerusalem-ah a om Judah mite hanthawnin, Israel Pasian min tawh thu a gen uh hi.\nTua ciangin Shealtiel tapa Zerubbabel leh Jozadak tapa Jeshua, Jerusalem-a Pasian biakinn lamkik ding kipan pah uh a, Pasian kamsangte in amaute ompihin huh uh hi.\nTua laitakin Eufratis Gungal gamsung teng a uk sawn Tattenai, Shetharbozenai, leh amau lawmte hong paipahin amaute kiangah, "Note in hih biakinn lamkikin a nate na bawlna ding uh kua in thu hong pia ahi hiam?" a ci uh hi.\nHih biakinn lam nasepna-ah a sem mite min zong amaute in dong uh hi.\nAhi zongin Pasian in Judah upate huh ahih manin Darias kiangah a thu va tungin ama tung pan thu a kingahkik hun dong a nasep zomna uh kikhaktan lo hi.\nEufratis Gungal gam a uk sawn Tattenai, Shetharbozenai, leh Eufratis Gungal gamsung thu a vaan ama lawmte in Kumpi Darias tungah lai khak uh hi.\nAmaute in thuzaksakna lai hih bangin a gelh uh hi: "Kumpi Darias tungah thupha namcin hong tung ta hen.\n"Judah gam, a lian Pasian biakinn-ah ka va paina uh kong theisak uh hi. Tua biakinn pen suang lianpipite tawh kilamin a kawmte sing tawh kibawl hi. Hih biakinn limtakin kisemin amau makaihna tawh a nasep uh telh mahmah hi.\n"Hih biakinn a kilamkikna ding leh a nate a zawhna dingin kua in thu pia hiam, cih thu hih upate tungah ka dong uh hi.\nNangmah in a makai teng na theihna dingin amaute min zong ka dong uh hi.\n"Amaute in hih bangin hong dawng uh hi: Kote pen vantung leh leitung Pasian nasemte ka hi uh a, kum tampi lai-in a kilamsa biakinn a lamkik ka hi uh a, a lian Israel kumpi khat in lamin a zawhsa ahi hi.\nAhi zongin ka pu ka pate un vantung Pasian hehsakkha uh ahih manin Babylon kumpipa, Khaldea mi Nebukhadnezzar khutsungah amaute pia hi. Tua kumpipa in hih biakinn susia a, a mite Babylon-ah ciahpih hi.\nAhi zongin Babylon kumpipa Sairas uk a kum khatna kumin hih Pasian biakinn a kilamkikna ding amah in thu pia hi.\nTua thamloin Jerusalem-a biakinn sung panin Nebukhadnezzar in la-in Babylon biakinn sunga a koih ahi Pasian biakinn sunga om ngeisa kham leh ngun kibawl umlebeelte zong kumpi Sairas in Babylon biakinn panin lakhia-in gam ukin a hong koih Sheshbazzar min neipa tungah ap hi.\nKumpipa in ama tungah, "Hih umlebeelte paipih in la, Jerusalem-a biakinn-ah va koihkik in. Tua lai-a Pasian biakinn pen a mun ngei mahah lamkik sak in," ci hi.\nTua ciangin Sheshbazzar hong pai-in Jerusalem-a Pasian biakinn a bulpi hong phut hi. Tua huna kipanin tudong lamkik kisem suak a, ahi zongin kizo nailo hi, ci uh hi.\n"Tua ahih ciangin hoih na sak leh, Jerusalem-a hih Pasian biakinn a kilamkikna ding thu kumpipa Sairas in thu pia takpi hiam, pia taktak lo hiam cih a kitheihna dingin Babylon khua sunga om laibu koihna innte sung zongsak in. Tua khit ciangin kumpipa in na deihna hong zasak kik in," a ci uh hi.\nTedim Lai Siangtho / Laibu: Ezra 5


url: =Kalaymyo pan Dr. Kham sihvui hunbawl danding zaksakna\nKalaymyo ah Dr.Kham sihvui hunbawl nading tawh kisai Photo te ah zong hong suaksak ung. Hih a masa nitak sim a tutpih nading geelna pen ZYA te' vaihawmsiamna tawh hong bawl uh ahi hi. Hong nusiat a kiizak a kipan akuama peuh a kawl a zo in hong delh hong tutpih, galna tuamtuam nagawn hong kipia tek uh ahi hi.\nHUNBAWL DAN DING PAWLKHAT:-\n1. Oct.16, 2013 (wed), (tu nitak) Canaan Land Inn ah hehnepna hun pen, ZCD Kalay makaihna tawh hi ding a, Chairman pupi, SK.Gin Khan Pau in hun hong makaih ding a, Revd Go Cin Laang (Zo Baptist) in hanthotna hong pia ding hi. 7:30 Pm.hun kipan ding hi.\n2. Oct.17, 2013 (Thursday), ZYA min tawh tutupihna hong nei ding uh hi. Pa Khan Za Nang (President) in hun hong makaih ding a, Sia Kham Sian Pau in hanthotna hong pia ding hi.\n3. Oct.18, 2013 (Friday), GZA Kalay min tawh tutpihna hong nei ding uh hi. Pa Gin Khan Pau (District Admin>chairman Rtd) hi ding a, Revd Dr Man Hau Cing, Th.D (GS, KVBC) in hanthotna hong pia ding hi.\n4. Oct.19, 2013 (Sat) 2:00 Pm. hun pen Agape Ministries Center (A.M.C) biakinn ah hi ding a, Special Service takin kibawl sawm hi. Hun hong makaih ding pen Revd En Khan Hau (President, ZBCM) hi ding a, Revd Go Za Nang (Senior Pastor-AMC & Vice Superintendent- General Council, Myanmar) in hanthotna hong pia ding hi.\n5. Oct.19, 2013 (Sat) Nitak hun: 6:30 Pm. hun pen, Kawlzang Saipimualkhua Kipawlna (KSK) te'n hun hong la ding uh hi. Chaiman pen Revd Dr.Vum Khan Khual (Principal-ZTS, Kalay) hi ding a, Revd Hen Khan Go (Church Pastor, ZBC Tahan) in hanthotna hong pia ding hi.\nTIDIM AH ZONG KIBAWL DING:-\nTedim ah zong hih ni, Oct.19, 2013 (Sat) ni sun mahin Bethel A.G ah limtakin bawl ding uh hi. Dr.Thuam leh Revd Khai Suan te a kipan makaipi pawlkhat in na makaih ding uh a, tua hunsungah Dr.Do Kham tawh kisai thugenna a nei nuam pawlkhat te'n zong genna nei ding cih Dr.Thuam' tungtawnin kiza ahih manin lungkimhuai leh thupi kasa mahmah hi.\nTua bek hi lo-in Zomite omna Leitung mun tuamtuam ah zong Kipawlna min tuamtuam tawh na bawlsawm ciat uh ahih manin i lungsim hong nuamtuamsak mahmah a, a diakdiakin ko a tanau innkuan teng lungdam leh nakpitakin na angtang hi ung. Mite muhna ah zong i minam ki-itna, ki-lainatna leh vaang khat zong om ahi hi.\nDR.DO KHAM' LUANG TUNGTANG TAWMKHAT:-\nTuni Dr.Do Kham' luang pen DC pan Vanleng tawh pua ta uh a, a sawt nawn lo-in Tulsa tungta ding uh hi. A phual a a va delh ahi, ka Pu Mangsen leh ka Nu Mary te zong tuzingin ka Pu Kham' vanteng (a kiteen lai a khut zungbuh) tawh ciah khin ta, inn tung kik ta uh hi. Kawlgam pan a luang delh a va pai, a nau pa, Ka Pu Vum Nang zong Los Angeles tuzingin tung khin a, tunitak mahin Tulsa tung dingin kiza hi.\nZomi tampi in i lunggulh ahi, Dr.Kham' i luang pen Tulsa, O.K mah ah vui dingin khensat uh hi, cih zong kiza hi. Ih gam ah zong a thu in hoih sa ta leng vai lian veve ahihna leh a zi leh tate' ading tawh thu ol lo veve hong suak ahi hi.\nPasian mah in Ama nasempa panpihin a luang tungtang nangawn ah a nasepna kilangsak hi. Tulsa ah mi minthang leh mipil misiamte' kivuina han (a special) mun ah vui theih nading ngah uh ahih manin angtang mahmah hi hang. Tua han ah pen mipil dangdang tampi a om ban ah i theihpak dingin T.L Osbon leh Oral Robert te' kivuina han gei no mah ci uh hi.\nMun tuamtuam pan a i geelna leh lunggulhna om bangin Topa'n a mun tek ah lungkimhuaitak a Dr.Kham' i luang lei-ah a "Tuh" khit dong nuamtakin hong zawhpih nading thungetna tawh mapang khawm ciat ni. Ih vekin Topa'n thupha hong pia ta hen.


url: =ZOGAM - TUNGZANG NEWS\nZomi Nam Ni\nMualbem Census vai gentelna\nDear Zomi pih teng,\nMualbeem khau census vai net tung ah ki lim gen mah mah a, ken zong ka theih na tawm hong hawm sawm nuam ing.\nLam et loh pi in tua tung census vai ah, ko Mualbeem khua ah Zomi a ki ci ngam hong tam het lo kik mawk hi. A hih zong in ko Mualbeem tate a tamzaw in Zomi a deih lo hi lo a, hausa thunei te leh biak na lam makai pawl khat thu nial ngam loh man hi zaw hi. Census la syamah te Hausa ten zui uh a hih man in, Hausa pa mai ah Zomi ki ci ngam lo dan in na za ung. Zomi a ci tei tei galhang Zomi zong honpi khat mah a om ve ve hi.\nKo khua Hausa pa pen, tu ma kum 2 lai in zong ka khau lai a a ki phut Singlamteh Nayisen (Clock Cross Tower) pi na ngawn kumpi bull-dozer tawh a phuk te a hi uh hi. Tua lai mah in zong, siamsin makai dan khat a hi Zam Thuam in singlamteh a ki phuk hi lo in a ki tuah hi cin in Tongsan Media tung tawn in ngen khia ngei lai hi. A hi zong tudong tua singlamteh om nawm lo hi. Ko Mualbeem khua in 914-Zomi a deih lo hi lo in, Democracy suah tak na a ngah nai lo hi zaw hi ung. Hausa pa pen USDP MP pa sanggam pa a hih man in, mipi te in lau mah mah lai mawk uh hi.\nTua tung ko gamdang a om Zomi vei mualbeem te pawl khat in Zomi ki ci ding na lim vai hawm mah mah hi ung. Nung Feb 20 ni in Khua nu khua pa te makai in Tuiphum pawlpi biak inn ah Zomi National Day (Chin National Day hi lo) bawl ding hong ci uh a hi man in, ko zong lawp tak in aksa tangcin na vak ung. Tua lai tak in hausa lam ten ut bang bang at theih ding gen uh a (Zomi, Chin, Teizang koi zaw at ding zawl na om nai lo hi), Zomi National Day bawl sam a hih ciang, Zomi lam a senpi ding in lam et na tawh na kha muang kha mawk hi ung. ZAA bawl Zomi-914 T-Shirt pen ko Australia a om Mualbeem tate ki pawl in silh 400 val na la in hawm ding na gel ung. Hausa te zong Zomi langpang ding in lam en lo ka hih man un, a tang zai sem sem ding lung gulh na tawh Hausa lam leh USDP lam te tawh na vai hawm kha ka hih man un, ka gel na khem peuh lam et hong bang lo mawk hi. Census hun hong nai ciang in, Hausa pa in mipi sam in Teizang ki ci ding mipi zol na hong nei hi. Ka lung hilh mawh mah mah a hih mah in ZYA te contact in Sya Lang Do Khup ma kai in kawlpi teng Mualbeem mi pawl khat tawh Zomi vai gen in zong pai to uh hi. A hi zong in, Hausa te lang a a ding ngam ding mi leh ki pawl na ki cian ka khua ah om lo a hih man in, Hausa thu lang ah a ding ngam ki tam lo hi. Hausa pa in Sya Do Sian tawh vai khem peuh vai hawm khawm ding in kei mimal in upmawh zaw ing. Tua thu lian a kician lian in bel thei keng.\nKo Mualbeem tate Zomi deih lua ki sa in ZAA pan Pa. Pau Kang leh ZAM pan Tg. Hau Khai bang Zomi deih te lak ah a deih pen pen te bawl hi kha ding hi.


url: =Kua si leh ut na hiam? ~ Zomi Quavadis :: ZOMI DAILY\nposted on 12 January 2016 at 7:00 am Lomkholna: Article, ZomiQuavadis\nKalvari mual tunga a kigelh Lovestory sim loh, lei tunga lovestory kigelh khempeuh lakah a minthang leh Itna sungah athuklut pen a aki ciamteh khat om a, tua in “Romeo and Juliet” te ki Itna tangthu ahihi. Hih lawm kingai tegel pen a beh uh kibang lo in, khang thum sung bang ui-leh-ak bangin na kihua uh a, a kimuh muhna vuah a kibuan ngekngekte na hi uh hi. Tua bang sungah Romeo leh Juliet te adingin nuam taka kiten ding pen mualmong enleng naizaw ding hi cih phungzipa in thei hi.\nAhizongin amau gel ki itna pen a citak ITNA, khen huai loh ITNA ahihlam muhsak ahihman in biakinn sungah Pasian min tawh pumkhat suak sim sak hi. Tom gen leng, behvai tawh kihuatna hong khang semsem in, Romeo in a lawmnu Juliet innlak sanggam khat thatlum kha liang hi. Tuani akipan Romeo pen gam-uk kumpite nawlkhin khat hong suak a, athat thei peuh in sum tampi ngah thei ding cih thu hong ging ta hi. Tua ahihman in Romeo pen gamdangah a kihep loh hong ki phamawh hi.\nTua hun sungin Juliet pen midang khat tawh zawhthawh thu in a nulepaten na pumgawm uh hi. Mopawi ni hong tun ciangin Juliet in nithum sung sihtheihna gu (Poison) dawn in na si hi. Romeo in azi sihthu azak ciangin abukna munpan in sihsuak theihna gutui thawlneu dim khat tawh azi Juliet luanghawm kizalhna khan ah va hawh a, a tun ciangin azi khut len kawm in gutui dawn in si hi. Tuani pen nithum a cinni tawh kituak hi.\nJuliet hong khanglo kik a, a pasal amuh ciangin kipak takin kawi phei pah hi. A lawmpa Romeo a sikhin a hihlam a tel ciangin thawlneu sunga gutui cianlai teng dawn in amah zong hong si pah hi. A kisih pih ngam Romeo leh Juliet te ki Itna pen leitung bei dongin tangthu khat in kigengen ding hi. Tua zawh a sawt lo in amau gel luanghawm omna khanbuk sungah anu leh apa tuak uh khitui naptui tawh ding uh a,agei vuah kumpipa zong thu gen dingin om hi. Kumpipa in “Beh leh phung vai tawh na kilemloh zawh uh a khang thumna hi ta, kong lep zawh lohte hi uh ciai!!!\nNa sinphatna uleh na lungtang khauh luatna uh hangin tuin ta khat tuak bek na neih un a nuntakna uh tan lawh uh hi.. Midang tampi in sihlawh lai ding uh hi.” cihsan ziau hi. Tuamun ah kilemna khut hong kilen thei pan uh a, tuani a kipan tuni ciang dong hih a kilem ngei lo behte pen ZAWL hong kici ta uh hi. Sihna in pilsak zo pan cihna himawk hi.\nHih tangthu sungah theih ding thu manpha om sa ingh. Ei Zomiten pen Zomi ih hihna sangin beh leh phung thupisak zaw hanga, Pasian khatbek mah abia hi napi hangin pawlpi cih tawh kibuai lua ahihman in kilem loh lawh hi hang. Ahun omlaiin ih kipuah phat kei leh ih deih loh pen ahi SIHNA in thu hong khen hun om thei kha ding hi. Eite ading in Pasian tapa Jeisu hong sihkhit nungsang sihna dang kisam sak nawn kei ni.\nZomite tunsung khatpan a piangte hihang a, Pasian khat abia khawmte ih hihman in UPNA lamah zong ih omna pawlpi a kibat loh hangin innkuan khat unau khat ih hihi. Hih thu ih mangngilh khak leh ei lakah kilem theih hong om lo dinga, Kalvary mual tunga Pasian tapa Jeisu hong sihna a hawmthawhte suak ding hi hang. Sisan luanna dang khat a kisam sak kik leh akunte kisuak ding hi. Kua si leh ut na hiam?\nPrevious: Zi leh Pasal neinailote ading ~ Tungg Thang\nNext: Cidamna leh Lungnopna ~ Dr. Sian Za Kham


url: =South Africa ah numei 3 in pasal khat zawhthawh thutawh buanhuan :: ZOMI DAILY\nposted on 29 May 2017 at 9:09 pm Lomkholna: News, Sawltak, World\nNumei kibuan “Rape” cihpen kiza zelzel himahleh pasal buanthuak cihpen kiza pakpak khollo hi. Ahi zongin South African pasal khat numei 3 in tamveipi buanhuan, Rape huan uh ahih manin zawmdikdek cih Daily Mail pan kiza hi.\nTua buan athuak pasalpa pen kum 23 aphakhin khat ahihi. Tuapa pen nung Friday ni in South African gamsung, Pretoria City ah “Communal Taxi” akici midangtawh kigawmkhawm in akituang Taxi khat saapding in khawlsak hi.\nTua Communal Taxi akhawl ciangin asungah numei 3 na om uhhi. Amahzong asungah alutciangin tua Taxi pen atainading Direction kikhel in, amahzong amai ah tusak uhhi.\nTuakhit ciangin atheih ngeiloh zatui namkhat sunvat uh a, tuakhitzawh khua phawknawnlo hi.\nKhua aphawk ciangin atheih ngeilohna innsung khat ii lupna tungah alumsa in aom ahihlam kitheipan hi ci’n South African Police Service Captain Colette Weilbach in genkhia hi.\nKhua aphawk ciangin tua numei te’n “Energy Drink” namkhat zawhthawh thutawh tulhin dawnsakgawp uhhi. Tuakhit ciangin tuapa pen numei 3 te’n abanban in kihel in buanhuan ngeingai uh cimawk hi. Nikhat in tamveipi buanthuakden “numerous times a day” cimawk hi.\nNi 3 sung tuabang in numei 3 in adeihbang un abuangawp khit uhciangin guaktang dektak “semi-naked” in mun awng khatah tuapa pen paiziau uhhi. A kamphatna tawh mawtaw khatin tuapa omnalam anawkkhak laitak in khawlsakthei in tuatawh khuasung tungkik theihi.\nSouth Africa gamsung ah numei ahi zongin pasal ahi zongin buan athuak pen tammahmah cimawk hi.\nSouth Africa gamsung ah “Sexual Violence” ci’n zawhthawh thutawh bawlsiat athuak Report akibawl khempeuh ii 20% pen pasal cimawk hi.\nPalik te’n pasal te buan athuak cihbang aki Report aom ciangin hoihtak in vaihawm saklo, Serious lakkhollo uh ahih manin, tuahang in pasal buan athuak te’n Report bawllua khollo uh cihi.\nRelated: Naungek khat leisung ah aki phumzawh ni 3 ciangin ahinglai in ki mukik\nTua nangawn “Sexual Violence” athuakkha Report akibawl lakah 20% pen pasal cimawk a, aki Report lozong tampi mah omkhading hi ci’n bawlsiat athuakngei pasal Rees Maan akici khat in genkhia hi. South Africa gamsung ah kumsim in buan athuak pen mi 500,000 tabang phadending cimawk hi. ZD Sawltak #zomidaily\nPrevious: Brazil gamah naungek asuakcil khat lampai dingin kithawipah ahih manin lamdang kisa mahmah\nNext: China Petrol Station khatah mei akihal laitak hanciam in aphelh tantan nasem te kipahtawi


url: =Zomi Nam Ni Maban (Post Zomi Nam Ni)\nLast Updated on Monday, 23 February 2015 23:04\tWritten by Tongsan Admin\tMonday, 23 February 2015 22:45\nA (67) cinna Zomi Nam Ni (Zomi National Day)-2015 pen Kawlgam, Zogam, India gam le leitung gam tuamtuam a om Zomite' teenna mun khempeuh ah nuamtak le thupitak zangh thei ciat dingin i kilamen i hih manin hong gualzosak Zomite' Pasian min i phat khawm hi. Tukum pen kum dangte' sangin kilawpzaw le athupi theithei in kibawl ciat cih zong kiza ahih manin, minam itna lamah khantohna le picinna khat hi dingin i lamen hi. Ahi zongin Zomi Nam Ni bawlzia tawh kisai-in, teenna mun le gam, nasep silbawl manlahna tuamtuam hangin a ni le hunte kituakkim theilo ahih hangin a tamzaw in February 20 ni mahin kibawl thei cih Media tungtawn in kizasawn hi. Tua mah bangin Min zatzia zong ngaihsutzia, pomzia, teenna mun le mual, kampau zui-in; Zomi Nam Ni (Zomi National Day), Zo/Zou Minam Ni, Zomi Nampi Ni, Nampi Ni, Chin National Day, Chin Phunpi Ni, Chin Minam Ni etc...laimal zatzia kilamdang hi. A tawpna ah bangbang akici phial zongin a piankhiatzia le a deihna bulpi gennate ah kibat ding thupi hi.\nTua bang bilbial kawmlak pan a etteh huai le a picing i ci zaw diam..Manipur State a om i sanggamte ahi; Zomi (Paite) -Thahdo (Kuki)-Mizo (Lushai)-Vaiphei- Gangte, Hmar- Kom- Ralte-Simte-Zo/Zou cihte kipawl khawmin Zomi Nam Ni cih min mah zanghin thupitak bawl thei bek tham loin, Zosuante' namhiang kipawlna tuamtuam pan makaipite khempeuh zong kihel thei uh cih kiza ahih manin, hih pen Zomite' minam kipumkhatna dinga kaal thak suanna khat hi dingin kiciamteh hi. Tua Zosuan makaipite' sungah adiakdiak in cikmah a tukhawm ngeilo le tukhawm ngei dinga kilamen ngamlo Pu Thang Lian Pau Guite (President of Zomi Re-Unification Organisation-ZRO) le PS Haokip (President of Kuki National Organisation-KNO)te tukhawm hilhial uh a, ZRO/ZRA Cadre-te le KNO nuai a om Armed wing tuamtuam pan Cadre te'n zong a makaipite tuak uh cing/ veeng akimuh ciangin, mipi lungsim ah lungdamna le lungmuanna tawh kidim uh hi. Hih bangin kikalsuan toto le a sawt loin sim le maal Zomi/Zosuante in i thungetna le i ngaklah den ahi Tuibang gawmna (Re-Unification) le mapankhopna hong piang taktak ding cih mipi'n lametna lianpi kinei ta hi.\nHih hunpi sungah Pu Thang Lian Pau (President of ZRO Hqtrs) in thugenna nei a, a thugenna kipat ma-in Burma, India, Europe, USA, Australia, Singapore, Malaysia leh leitung mun tuamtuam a Zomi Nam Ni abawl/ a zanghte khempeuh khutletna le hopihna pulak masa hi. Tua banah Kum 50 val hun beisa akipan Zomite kigawmkhopna dinga vaihawm mualliamsate le adam lai makai tuamtuamte zahtak piakna zong nei hi. Sia Pau in thugenna ah, "Zomi nampi masawnna ding leh khantohna ding pen Zomi mimal khat ciat panin nampi kipumkhatna tungtawn in gualzawlna hong om thei bek ding ahihna gen hi. Manipur State ah Meitei, Naga, Zosuan-Zomite thuk thum (Suangthu) bang a om khawm liliai i hi a, hih teng 3 hangin Manipur piangkhia thei ahihnate gen hi. Zomi Nam Ni pianzia tomno agenna ah Burma/ Myanmar in Jan 1948 kumin Independence ngah mah leh Zosuante ei le ei thuneihna /kivaipuakna suahtakna omlo hi. Tua bangin ei le ei kimakaih /Suahtakna bucing a kingahna dingin Zosuan mipi 5000 valte in Zogam, Falam khuapi ah Feb 18-20, 1948 sung Conference nei uh a, tua lai thupulakna nei uh hi. Tua a thusuahna dung zui-in Feb 20, 1948 in mimal , innkuan ciatin Mikang kumpi ukcipna pan ei le ei kimakaihna /suahtakna kinei ta hen cih akipulak zawh tu-in kum 67 veina akizangh thei ahi hi cih gen hi.\nIndia-Myanmar-Bangladesh gamgi kawmtuah a tengte Zosuan hi uh a Zosuante pen Chin, Kuki, Lushai, leh adangdang chi mahleng Fort William, Calcutta a Chin-Lushai Conference apan Zosuante ahi uh ci’n pomna om a, tua laiah kitheihsiamlohnate hangin deih bangin kilawhcing zolo ahihna gen hi. Kum 1940 kim akipan Khul Union, Mizo Union, Kuki National Assembly (KNA) leh Chin Liberation Front/CLA, ZoRO kicite hong piangkhia a, tua hun akipan Zosuante lakah nam itna tawh kisai khanlawhna hong kipan khia ahi hi. Tua zomin abeisa 1993 in Zomi Re-unification Organisation (ZRO) kiphutkhia in, tu in UPF nuai ah Autonomous Tribal State (ATS) ngetna kinei laitak ahihna gen hi. UPF in Manipur singtang mite mun khat a gawmkhawmna ding ATS ngen a, kigawmkhawm phot lehang maban hoih ding cih deihna ahi hi. Zosuante lakah pau (dialect) tampi om mah leh khat le khat kitheituah/ pauthei vek i hihman in, kipumkhatna a nasepkhopna ding haksa lo le panlak mahmah hunta ahihna gen hi. A diakdiak in tulaitak a Zosuante sunga pilna, siamna sangpipi anei Khangno tuailaite in minam ading mapanthak mahmah ding kisam ahihna limgen penpen hi.\nTua banah Zinmangpi akisamte' sung pan Naga minam ahi Manipur Chief Minister (Retired), le India gam ading politician minthang khat banah Rajya Sabha MP term 2 kizom asem Rishang Keishing zong kihelthei-in aman a thugenna ah, " Gam ading bek hiloin Khrist sungah Unau i hi hang.. khat le khat kitottot, kilangpanpan hun hi nawn loin, khuamial pan khuavak ah i lutta ding hi " ci-in, Khristian khat ahihna tawh Khrist hanga kipumkhatna ding thu bekbek genpi in nei hi. Tua bek hi loin Zomi Nam Ni maban (Post Zomi Nam Ni) ah i sep masak ding thu tampi omte' sung pan Zosuante khempeuh i kipumkhat theihna dingin kiniamkhiatna kisam masa ahihna nasiatak genkhia hi.\nTua mah bangin thupitak a kibawlna mun khat mah ahi Zogam (Chin State) zongah Chin National Day min pua in thupitak kibawl a, Myanmar President U Thein Sein le Ulian makaite banah India gam Mizoram Chief Minister Pu Lalthanhawla, le Manipur lam pan Ulian pawl khat zong pai cih kiza hi. Tua bek hi loin, Hakha khuapi a om Zomite' palaite ahi; Minister Pu Cin Lian Pau, Pu Nang Lian Mung, Pu ZoZam te zong kihel uh ci hi. Tua banah gam pua lam Zomite lom omna ahi Malaysia le Tulsa (USA) zongah thupitak kibawl in, Tulsa ah Dr. Pum Khan Pau zinmangpi in kicial a, Malaysia ah Dr. Go Cin Zam (AGS/GZA) thugenpi in kisam hi. Hih munah thugen makaipite in Zomi Nam Ni tawh kizom in, Zomite' maban ding muhna saupi tawh thugenna nasiatak nei ciat uh hi. Zomite akikhual/ kihuai, a kimuang,a thumaan, akithumang, mawh kimaisak le mipil, misiam minam hihnate limgen phadiak uh a, hihte pen Zomi Nam Ni maban ah makaite le khangthakte' mawhpuak hi dingin pulak uh hi.\nMinam kician khat i hihna pen Zomi Nam Ni i neihna le i bawl/zatna in hong kilanghsak ahi hi. Chin le Zomi min tawh i buai thapaih mah bangin minam ni bawlna zongah amin mah tawh abuai thapai ki om lai hi. Zomite sung nangawn ah Zomi le Zo/Zou tawh kibuai leuleu in, minam ni zatna zongah kipumkhatna om theilo hi. I tangthu sut le hang lah "Tuun sung khat piang Ciimnuai tate" Kawlgam vaigam simle Hmar ah Zomi / Zosuan i hi ci-in, a thu genin, a la in i sakhawm luailuai zel hi. A diakdiak in Kawlgam le India gam (Sim le Hmar) a om Zomite sungah kipumkhatna om masa loin, Kawlgam sunga Chin le Zomi buainate kisuveng zo ngeilo ding hi. Kawlgam Zomite dinmun en leuleu hi leng Kawl kumpite in "ZOMI om mah hi " cih theihpihna ciang hong nei uh a, kipsakna taktak pen Myanmar Census result tungtawn in akipthei takpi mah ding hiam cih dinmun ah om lai hi. A hi zongin ei le ei pen i pu i pate' khang akipan ZOMI akikhin tuni dong mah a dinkippih i hi hi. Tua teng kawm kalah i sanggam Zo/Zou te zong Zomi deihlo in Census tungtang ah Code dang khat mah tawh sihpan leuleu zel uh hi.\nTua ahih manin kumsim in Zomi Nam Ni i bawl zelnate thupisak mahmah i hih le i bawl theihna dingin a sunga om minam/ mihingte Unau khat le nam khat taktak i suah ding thupi zawlai lo ding hiam? Zomi Nam Ni bawl simin kigawmkhopna ding le kipumkhatna ding bekbek i limgen mahmah a, tua sangin a thupi zaw lai Zomi Nam Ni zawh i maban Kalsuanzia ding i thupit ngaihsut nawn kei zel hi. Zomite kipumkhatna ding mahmah i hanciam kei a, Minam ni bekbek thupitak i bawlbawl leh " Sial-Ek Den Kek" cih Paunak i neih mah bangin, Zomite i maban lungzin huai semsem hilo hiam i ci nuam hi. Zosuan/ Zomite Kaitui bang Kigawm veve dingin Tung Siammang in hong Siam hen ci-in Tongsan Weekly Journal in upna le lametna i nei hi.\nBy: Sia Khampeek\nZomi Nam Ni-Seminar Lawhcing\nWritten by Tongsan Admin\tFriday, 20 February 2015 23:42\n67th Zomi Nam Ni (Zomi National Day-2015) pen gamsung gampua Zomite omna khempeuh ah kibawl a, Zomi gambel lompi omna Malaysia gam Kualalumpur khuapi zongah Feb.19-20,2015 ninih sung Seminar le Nam pawipi muakna nasiatak bawl uh cih kiza hi. tuni 20 Feb ni in zomto in Zomi National Day ni in Seminar nasiatak bawl uh hi. Feb.20 ni Zomi Seminar hun (11:00Am- 4:00Pm) sungah Kawlgam pan apai Dr Go Cin Zam (GS-GZA), Singapore pan Dr Hau Za Cin (President-ZIS), Dr Chinkhanlun Guite leh Pu Hang Khan Lian te in thusinna pia uh a, mipite in thangah mahmah cih kiza hi.\nDr. Go Cin Zam Thugenna: (Zomi leh Biakna)\nZomite sungah nasep ding amasa pen in lam kiang lam gei ah atuuk Zomite kiphong ding hi hang. Lam gei ah atuuk Zomi tampi i om manin i gam leh i minam kimangngilh bek tham loin mimal, Innkuante, Pianna, khua le tui Unau laizom sungah i thupha san ding tampi kipelh khin ta hi. Tua ahih manin atuuk apuuk Zomi te kiphawngto ni. Hih bang i cih ciangin Kong lak a zukham an kham a lumte bek a tuuk ahi kei hi. Zomi Siamsin sang kahna ding anei lote zong a kituuk ahi hi. Zogam khialpi tungin anlak ding omlo neek ding a neihlote zong lam kiangah atuuk mah i hi hi.\nKhat le khat kikhasiasak/ kilungsiasak kei ni. Tate aw pian nu leh pa khasia sak kei ni. Papite in na zite khasia sak kei ni. Zite in na pasal khasia sak kei ni. Kikhasiatsakna hanga khitui luan ciangin hong bawl Pasian tung pan i ngah ding thupha hong luang theilo hi. Kilungdamsakna in AIDS natna anei mi khat nangawn lungdam/ lungnuam sakin cidam sak zo ahih manin, kilungdamsakna pen Zatui zaha sangin aman phazaw ahi hi. Tua ahih man in kilungdam sakna in a thanem mite le apuuk mite kiphotkikna ahi hi. Zogam sung a om singkungte lamkim lampaam ah tuuk hi . Tua atuuk siingkungte hang in khuahun hoih kingah lo a, i vawh khaicite ading khasiatsakna lianpi ahi hi. Tua manin singkung lopate it in, kemin hahin thupha pia in nungtasak ni.\nZogam ah akikhawi inn sa gamsate thupha pia ni. Zogam ah Sial,Bawng, Lawi,Vok le Ak, Uite kigo/ mundangah kizuak khinin om nawnlo hi. Pasian in i Zogam ah Zomite ading i duh i mal i khamkhop ding tampi hong piaksa hi-in, tu in bei mang khin ta in Zogam gilkial mahmah khin ta hi hang. Tu in Zogam ah Atui tangkhat bek zong muh hak mahmah hi. Zomi leh Zogam zong gilkhial in lam ngei ah a tuuk ta ahi hi. Ganhing te thupha pia in it ni. Pupa hun azat lokhawhna tu khek sawm ni. JCB bek tawh lokho mikhat in innkuan mitampi ading neih leh lam piangsak zo hi.\nGal le sa tam mat kidemnate, Tualgal kineih hun lai guute hangin Pasian mai ah mawhmai sakna ngen in Maw sut na bawl ni. Tualgal omna munte khangto ngeilo hi. Numei Pasal zulhtatna mun le khuate daupai khangto ngeilo hi. Zomi a it lote galbawl loin itna le veiina a neih theihna dng lam lakin thapia siam ni. Khat le khat i mawhna le i hehna, thangpaihnate kimaisak ni. Leitungbup Zomi sungah DONGHUU kisam hi hang. Hih donghuu i cih ciangin Zogam ah kial tun hun, Huihpi guahpite hangin inn le lo siat hunte le Khua hun hangin natpi /pulpi zavat om hun ciangin akisam zatui zaha gampua gamsung om Zomi haksatna thuak kha lote in athuak khate ahun lapin phongto in kem ding hi hang.\nSente anliim duh mahmah uh a, amaute' anhuan siamte pen ei Zomite vive i hi ta hi. Hih bang anhuam siamnate i pu i pate' tung pan i sin/ ngah hi peuh mah loin, gampua i tun ciangin i ngah pilna ahi hi. Tua mah bangin Zogam i khua i tui i innkuan sung le ih minam sungah anliim meh liim a huan siamte ihih ding Pasian deihna ahi hi.\nThee aw taw kik taw kik aw... Zogam sung Gun pang khawng akhuangkhuang thee te Pasian in nuntakna apiak in anung ta thei hi zen bang hiam anek kithei kei hi. Tua te damna zatui bang hi kha zen hen leitung ah nat anei mivom mikang damsak thei zatui bang hi leh Zogam ah thee khat ciang in Dollar tul khat bang in lei nuam ding uh hi. Tua damna Thee pen adeih mikaang te zogam hong pai in thee amuh hang in Thee aw taw kik tawkik aw... ci theilo ahih manin man theilo ding uh hi. Bang hiam cih leh tua mikangte in eipau theilo uh hi mawk hi.\nEite in ihih leh tua damtheihna Thee pen man nuam hileng Thee aw tawkik tawkik ...i cih nak leh ei lamah hong kik liitliit in i man ziau thei hi. Minam leh gam damna matsiam kisam hi. Hih thee pan Damna zatui ahih lam akitheih teh Kawlte in atuh bawl in Yangon Mandaly ah dollar tul khat man pen zakhat peuh na zuak ding uhhi. Adam nuam taktak ten tua thee atuh(fack)anek khak teh asung pai zawsop ding hi. Tua hun ciangin Zogam mah a om thee pen tam mah ta leh lei nuam in hong pai teitei ding hi. Zuau aphuak ngeilo a zuau ngeilo Zomi te thumanna mu ding uh hi. Thupha ngah cihte pen a zuau ngeilo thumaan mite hi a, Pasian thupha sangte ahi hi.\nBy: Dr. Go Cin Zam (AGS/ GZA)\nZomi Nam Ni ah Kimu Ni!\nWritten by Tongsan Admin\tFriday, 20 February 2015 03:22\nZOMI NAM NI zong kum 67 bang hong cing keii ta in, a dang khatin ngaihsunleng I lungsim sungah minam dangte khutsungah I om, minamdangte’ hong ukcip kum 67 hong cingta cih theih ding hong bang leuleu hi. Tulai khangthak pawlkhat te’n Zogam leitang ei a, ahih leh ahih loh tello in Kawlte, vaite khutsung pan a thutang pek ke a, aki pusuah tawmsawm asa zong ki om khatheilai a hih manin ka lungsim sungah hong phawk a beisa thu tampite lak ah thu 7 kong phawksak kik nuam hi.\n1. Pinlong Khawmpi: Bang hangin hih khawmpi hong piang hiam, ki bawlhiam cih leh mangkangte khutsung panin kawlte leh ei mualtung mite ki suakta nuamtek ahih manin hih khawmpi hong piangkhia ahi hi. A khat veina Pinlong khawmpi pen 1946 March kha in Shan Sawbwate makaihna tawh ki bawl in ei Zogam sung aom Chin State panin mithum na ki hel uha, Tedim panin ukpi Pu. Pum Za Mang, Hakha ukpi Pu. Kio Mang, Falam ukpi Pu. Hlur Hmung te ahi uh hi. Amau pen tua hunlai tak-in ukpi(Chief) semciat uh ahi hi. A nih veina Pinlong Khawmpi pen 1947 kumin a ngeina mah ah na nei uha, Falam panin ukpi. Pu Hlur Mung, Hakha panin ukpi Pu Kio Mang leh Tedim panin ukpi Pu. Pum Za Mang a cidamlo ahih manin a matang dingin Saizang ukpi Pu. Thawng Za Khup na sawl hi.\nHih mun ah thukimna honkhat na neitheita uha, suahtakna ngahzawh ciangin Kawlzang leh Mualtung mite zong a kibangin puahding, nuntakna kikim sakding, kum 10 khitciang atuam tuak a, dingding’ cih bang dan leh a tuamtuam na nei uh hi. Suahtakna I ngahkhitteh Chin Special Division Act tawh I gam hong uk uh a, Kawlte’n lah Pinlong a I kithukimsa, I kamciamsa hong pel in amau khutsungah tuni tan mat leh hen bawlsiatna, nuai netna thuak in mi tampi I om hi. Tua ahih manin mipil mi hangsan tampi in Zogam leitang ngahkik na dingin a nuntakna uh, a sum apai uh na beilawh, na gimlawh na tawllawh uh hi.\n2. Bang hang, Kawlte tawh suahtakna kingenkhawm se hiam:\nNi dangin I minam makaite, kawlte tawh ki pawl in Mangkang kumpite tungah suahtakna a nanget khop uh ana kipawl uh, kawlte khemsa in ana om uh aive maw, haitei uh-ei, ci-in ka mawhsak mahmah ngei hi. Ahi zongin Pu. Tual Khaw Mang genna leh a tuamtuamte genna I etciang in a mawhsakhuai hetlo dan thunih hong musak hi.\n(a). Amau zong na ut masa hetlo uha, mautam kialpi leh kialpi khatpeuh a tun ciangin Kawlzang panin anntang na lei uh, ann na taw uh ahih manin I utta kei zongin amau tawh ki pawl keileng kialpi khatpeuh I tuahteh gentheilua khaleng ci-in ukpi Pu. Pum Za Mang in mipita ding a lauthawnna leh mipite gilkial dangtakding a khualna hangin na kipawl uh hi.\n(b) Sept 29, 1932 kumin Ware khua ah Chin Hills Union Organization (CHUO) na phuan uha, mangkang kumpite khut sung panin ngetna pawlkhat nanei uh hi. A piakgen malak un Feb 20, 1938 in a sanzawh loh na uh thu zasak in hih ki pawlna a cimang nading deihtak na hanciamzaw sop uh hi. Tua thu Bogoke Aungsan in a zak ciangin amau zong suahtakna ding a nangen ngeisa ngahlo uh ahih manin bangcileng ka ngahzoding hiam cih a ngaihsutsutlai tak hih thu hong om ahih manin CHUO makaite leh pawlkhat a inn ah samkhawm in Feb 12, 1947 ni-in ki pawlkhawm a, suahtakna ngetding na thukim uh hi. Hih thute I ngaihsut ciangin I makaite tupna pen Mangkang kumpite khutsung panin suahtakna ngahding cih hiphot limlim ahih manin tua suahtakna angah theih nading uh a kalsuanpihnuam, a huhnuam, a pawlpihnuam aom leh ei hileng zong ki utmahmah khalel dingin ka ngaihsun hi. A ngimna a tupna uh taksuak takpi in Jan 4,1948 in Kawlgam in suahtakna ngahin ki pawlna min pen Union of Burma na kipsak uh hi.\n3. Bang hangin Falam Khawmpi hong piang hiam:\nBang hangin hih khawmpi hong piang hiam cih leh Pinglong ah kawlte leh mualtung mite thukimna aom mah bangin suahtakna mangkang kumpite tungah aki ngetkhopteh suahtakna ki ngah a, suahtakna ngahkhit zawh ciangin U Vuantu Mawng leh Pu. Capt. Mang Tung Nung te’ makaihna tawh Feb 19-22 ,1948 sung Falam ah Khawmpi ki bawl hi. Hih khawmpi pen I gamin Mangkang kumpite khutsung panin suahtakna angah uh lopna leh Kawlte tawh ki pawllai I hih manin Burma Parliament Upper House ah tutna(seat) guk Chin State aitan ading in awng a, tua mun ah ukpite,hausate deih,tel hilo in mipideih mipitelcingte tusakding, mipi tawh mailam kalsuan ziading kikum khawmding cih leh etc, hi hi. Tua hun ah thu tuamtuam kikum uha, gambup in zong suahtakna ngahta ahih manin mangkang kumpite’n 1896 a hong bawlsak uh ki ukna Chin Hills Regulation Act siahtung, siahphei kaihna, tuktha, khaltha lakna leh siah(tax) tawh kisai limlim bang hangin zanglai mawk ding I hi hiam ci-in Tuithang khua pan a pai Pu. Thang Za Kai in thu a sunteh pawlkhat in na thukimpah uha, Mee alak uh leh apai mipi 5000 lak ah mi 17 bek in thukimlo in a tamzaw thamtham in na thukim uh ahih manin tua ni pen Chin Hills Regulation Acts a kiphiat ni, a sih ni zong hong suak hi. Hih Chin Hills Regulation Acts pen Chin State sung bek ah aki zang hilo in Manipur, Nagaland,Sagai Division sunga om Sommra Hills leh tulai tak-a, Mizoram I cih Lushai Hills teng leh a gam tawlam a Cacha Chakma dong ah kizang hi.\n4. Zomi Nam Ni ding bang hunin kikhensat:\n1950 kum October ni 9 ni-in Chin Affairs Council te makaihna tawh minam ni neih ding kikum uha, a ni dingin Feb 20 kipsak in a kum pen 1948 gambup suahtak kum panin patding in na thukim uh hi. Tua ahih manin Zolai Simbute ah zong F- Feburary 20 ni ZOMI NAM NI HI, ci-in I neulai in Sang inn khawngah I awngke hi. Bang hangin Feb ni 20 na tel uh hiam cih leh ahang pawlkhat in 1918 Feb 20 ni-in Maymyo ah Chin National Education Upgrading cih ki pawlna na phuan uh hi. 1928 Feb 20 ni-in Mindat gam Hlih-yung khua-ah Organization for Chin Hills Unity kiphuan in, 1938 Feb 20 ni-in Kanpalet ah Mangkang galkap makaite tawh gam makaite pawlkhat kimu in a nget uh nam 9 apiak malak un a kipawlna uh susia in makaite na matsawmlai uh ahih manin makai pawlkhat zanpi in Kanpalet pan tai 18 ki gamlatna ah tai uh hi. 1939 Feb 20 ni-in Chin National Organization for Unity Makai 9 Mindat ah naman uh hi. Tua ahih manin Feb -20 pen minam ni dingin natel uh, na zang uh hih tuak hi.\n5. Banghang in Zomi Nam Ni Kumsim in kibawllo:\n1951 kum Feb 20 ni-in a khatveina lopna Zomi Nam Ni Mindat khua ah ki bawl hi. 1948 kum panin kisim ahih manin tukum in kum 67 aphata hi-in kumsim a, aki bawlnop hangin Kawl galkap kumpi in hong khakzel ahih manin ki bawlzom theilo in khat veivei ki khawlzel hi. A nuai ah atom in enpakleng\n(1). 1956 kumin Chin Affair makai Pu. Zahrelian in Zomi Nam Ni Feb 20 ni pen ma suahni Dec ni 4 tawh na laihsawm a, kuamah in thukimlo in laihzolo in zong ki bawllo zaw hi.\n(2). 1966 kum in Kawl galkap migilote ngaihsut piak tawh Chin Special Day cih tawh makai pawlkhat in na laihsawm uha, Col.Putpa makai in a lungkim loh na uh agen uh leh daikik bilbel uh hi.\n(3). 1985 kum in Kawl galkapte vaihawmna mah tawh Chin State Day cih tawh laihsawm leuleu uha, Chin State min pen 1973 kum a kingah hipan ahih manin piangtheilo leuleu hi. Zomi Nam Ni cih zatding Kawl galkap kumpi te’n deihlo mawk uh ahih manin hih tawh kisai Kawlgamsung mun tuamtuam ah buaizel hi. Tu-in gam 2,3 na aom te’n a min sit taktak pen mah tawh bawlthei zangthei I hih manin uaikai hetlo in lawptak in I omom na mun ah I nasep khawlliang a I zatding thupi mahmah hi.\n6. Bang hangin Zomi Nam Niteh Vaphual kizangh hiam:\nA ki lawmsakna, a zepna, a mel ahoih man hilo hi. I minam ciaptehna ahi hi. Mi nam picing, minam kician peuhmah in minam ciaptehna na neiciat uh hi. Bang hangin Zomi te’n Vaphual minam ciaptehna in nanei uh hiam? Vaphual nupa ki itna lian mahmah, ki itngiat, khat a sih leh ki sihpih ngiat, nupa kal ciampello, palhngulhlo, zuaugen kikhem cih bang om ngeilo, thuman citak ngiat uha, ei Zomi I pu I pate zong Vaphual mah bangin aki itngiat, a citak ngiat, a thuman ngiat, gal le sa mai ah aki taisanlo, liam le bai, nat le sat khat tuak leh kitai sanlo in ahih theihtawp suah in vahuh, va panpih, khat a sih leh zong ka sih leh kasih ci-in a phula ngiat etc, ana hi uh ahih manin I minam ciapteh na in VAPHUAL a nazat uh ahi hi. Tuni-in tuaci bang lungsim na neihkei leh ZOMI sit na hikei khadinga, Zomi sit na ut leh na pianthak kul masa khading hi. I minam kiciaptehna VAPHUAL ahih manin Vaphualte nuntak khuasakzia zuai-a, Sia. Job Thawngno genmah bangin Pengpelep leh Thangkikte khawng tawh I minam ciaptehna I khek loh ding, a maute hisamlo I hih manin tuate I batkhak loh ding ZOMI NAM NI I bawlsim I kiphawk sak nuam hi.\n7. Zogam leh Kawlgam atuam tuak hi:\nI Zogam pen gamkek Mangkangte hong ukma in ei leh ei aki uk minam leh gam I hi hi. Zogam pen I pu I pa tenma, satma in mihing akici peuhmah nateng ngeilo, na khuasa ngeilo uh ahih manin ki ukna ki sukkhel ki tokhel in gamlim leh leitang laikung laidal tawh a utut un suksuaih tosuaihta le uh eima gam, eima leitang, eima neihsa mah ahi hi. Bang hang hiam cih leh a mite ki nawlkhin in, aki nuainet zongin tua leitang pen kikhin ngeilo hi. Zogam leitang ah I pu I pate zu le sa tawh nuamsa in ana omlai tak uh leitung galpi in hong nawk in Mangkang te’n leitungbup a lak uhteh Zogam leh Kawlgam zong hong nawkkha, hong uk kha uh hi. Kawlgam pen Ministerial Burma ci-in na ciamteh uha, Zogam leh mualtung mite tenna gam pawlkhat pen Frontier Areas Administration ci-in nam nih in hong khentuam, hong uktuam lian uh hi. A mite nuntak khuasak zia, ngeina tawndan duhdan annhuan mehhuan dan nangawn ki banglo hi. Tuhunteh mi pawlkhat in Kawlte ukna sungah leitung pian a kipan aomsa kisa leh bang hangin gamthak satsawm I hi hiam, cih a ngaihsut ki omthei I hih manin tua bang I om khak loh na dingin aki phawksak I hi hi.\nF - February 20 Zomi Nam Ni hi, cih tawh na khawllo in G-Gam ading nasem ding cih in na zompah a, simsuakleng a tawpna ah Z-Zomite hanglungciam khangtodiam! Cih tawh na khawl hi. Hih thute I ngaihsutteh Zomi Nam Ni ah I gam leh I minam khantohna ding thu le la kikum in ki thutuaktak in I gam leh I minam ading I sepkhop nak leh I gam le I minam hong khangtoding hi, cih hong phawksak, hong musak hi. Tuaci bangin Zomi Nam Ni a bawlkhim theiding in Topa’n leitungbup aom Zosuantate thupha hong piakimciatta hen. Zomi Nam Ni damsawt hen. Hong pai ou, Zomi Nam Ni Ah Kimu Ni.\nBy: Khaibawi, (Australia)


url: =Laithiantho (Kumpite Khatna 15-16) ~ Thu Tatuam (Siyin News)\nLaithiantho (Kumpite Khatna 15-16)\nTuesday, April 28, 2015 Laithiangtho Dokna No comments\n1. Abijah in kum in kum bangza sung Judah uk ziam?\n2. Abijah maan sung kuate taw kido ziam?\n3. Asa in kum bangza Judah uk ziam?\n4. Asa kumpipa ii pi sia akua ii tanu ziam?\n5. Akua in khuapi sia Ramah pan Tirzah ah kikhiin ziam?\n6. Asa in Israelte sim tu in akuate cial ziam?\n7. Israel kumpi Nadad athat sia akuate kumpi ziam?\n8. Baasha kungah apai TOPA kamsang sia akua ziam?\n9. Jeroboam ii innkuanpui theampo athat siat sia akua ziam?\n10. Baasha ii innkuanpui theampo akua in that siat ziam?\n11. Israelte ni sali sung a uk kumpi sia akua ziam?\n12. Philistia asim laitak banghang amate khua le khuapi uumci kik ziam?\na. Judahte in sim\nb. Syriate khuasung tum\nc. Akumpipa kisuam\n13. Samaria sia abang ii min ziam?\nb. Khuapi lui min\nc. Mihing min\n14. Israel khuapi Tirzah pan Samaria ah akhin sia kua ziam?\nRehoboam kumh 17 sung uk aa ngina ngawl\nAbijam (Abijah) kumh 3 sung uk ngina ngawl\nAsa kumh 41 sung uk ngina\nJeroboam kumh 22 sung uk ngina ngawl\nNadab kumh 2 sung uk ngina ngawl\nBaasha kumh 24 sung uk ngina ngawl\nElah kumh 2 sung uk ngina ngawl\nZimri ni 7 sung uk ngina ngawl\nOmri 885-874 Army Captain 12 Bad Died 16:15-28\nJehoshaphat kumh 25 ngina\nKumpite Khatna 15\nJudah Kumpipa Abijah\n(2Khang tangthu 13:1-14:1)\n1Israelte Kumpipa Jeroboam ii maan zawk a kum sawm le liatna ciangin Abijah sia Judahte kumpipa suak a, 2taciang, ama in Jerusalem panin kum thum sung uk hi. Ama ii nu sia Absalom ii tanu Maacah ahi hi. 3Ama in a pa mawnate ma maw suk in, a pu selawn David bangin TOPA tungah thumaan bup ngawl hi. 4Ahihang David ii hu in TOPA in Abijah sia ama zawkciang Jerusalem pan a uk tu le Jerusalem ngammuang in a koi tu tapa khat pia hi. * 5TOPA in hi bangin a vawt sia banghangziam cile David in ama ii dik sakte bek seam a, a thukhamte Hit mi Uriah taw a vai khat sim ngawl, nit ngawl nei ngawl hi. * 6Abijah ii maan sung theampo Rehoboam le Jeroboam ii kidona sia kizom paisuak lai hi.. * 7Taciangin Abijah ii sep le vawt theampo sia Judah Kumpipate Tangthu sungah kikhum siat hi.\n8Abijah sia thi in David ii khuapi sungah kiphum hi, taciang a tapa Asa in ama kumpi za laih hi.\nJudah Kumpipa Asa\n9Israelte ii Kumpipa Jeroboam ii maan zawk a kum kul na ciangin Asa sia Judahte Kumpipa suak hi, 10taciangin ama in Jerusalem ah kum sawmli le kum khat sung maang hi. Ama ii pi sia Absalom ii tanu Maacah ahi hi. 11A pu David ii ngamtat bangin Asa in TOPA ii dik sak tu in ngamta hi. 12Ngam sung panin numei le pasal pumpi zuak doai biate biakna munah a om theampo hawlkeak hi, taciang ama ii mai a kumpipate ii vawt milim theampo sot hi. * 13Ama in a pi Maacah sia kumpipa ii nu ahina panin heamkhia hi, banghangziam cile ama in a kiihuai ta tam nei natu a siam Asherah pathian numei ii milim khat vawt hi. Asa in tua milim sia phukin Kidron luamkuam ah haltham hi. 14Asa in doai biate ii biakpiakna mun theampo susia ngawl ahihang TOPA tungah a nuntak tawntung thumaan hi. 15Biakinn sungah a pa ii Pathian atu a piak sa nate le kham le ngun nate ama ii piakte koi hi.\n16Judahte ii kumpipa Asa le Israelte ii Kumpipa Baasha sia amate vaang a nei lai teng in kido tawntung hi. 17Baasha in Judah sim a, Judah ngam pan a pusuak a sungtang a om thei ngawl natu in Ramah sia kulh taw uum hi. 18Tua ahikom Kumpipa Asa in Biakinnpi sung a kham le ngunte le kumpi inn sung pan a dangte a om lai sun teng la in a uliante in pua sak in, Damascus ah, Tubrimmon ii tapa, Hezion tupa, Syria Kumpipa Benhadad,— hi kam teng thaak hi: 19“Ih pate sia ngal a kipawl ahi bangma ei zongh kipawl khawm tawng. Hi ngun le khamte sia nangma atu letsong kong piak hi. Tu in, ka ngamkhen sung pan ngalkapte a laak kik thei natu in, Israel te kumpipa Baasha taw na kipawl na sia na pheltan in,” ci hi.\n20Benhadad kumpipa in Asa ii nget teng thukim a, a ngalkap ukpite kuan sak in Israel khuapite sim uh hi. Amate in hi khuapi teng suan uh hi, Ijon, Dan, Abel Beth Maacah khuapi teng, Galilee Tuili hui ngam teng, Napthali ngamkhen bup. amate in suan uh hi. 21Kumpipa Baasha in thupiang teng a zaak ciang Ramah khua ah a kulhpi vawt teng tawpin Tirzah zuan hi.\n22Tua zawkciang Kumpipa Asa in Judah ngambup ah thupiakna pai sak in, a kuama theampo khat zongh kikhe ngawlin, Ramah panin suang le thing aa te Baasha ii kulh vawtna a zakte pua siat tu hi, ci hi. Hi vanhte taw Asa in Mizpah le Benjamin ngamah Geba khuapite sia ngal nan natu in vawt hi.\n23Asa ii a sep a vawt dang theampo, a haanna, khuapinote a khuangkho sak nate dongin Judahte Kumpipate ii Tangthu sungah kikhum hi. Ahihang a khanhaam ciangin ama sia peang natna taw zawcip hi. 24Asa thi a, ama sia David ii Khuapi sung kumpi thaan ah kiphum hi, taciang a tapa Jehoshaphat in a kumpi za laih hi.\nIsrael Kumpipa Nadab\n25Judah Kumpipa Asa ii maan zawk a kum niina hun sungah Kumpipa Jeroboam ii tapa Nadad sia Israelte kumpipa hong suak a kum nii sung maang hi. 26Ama ii mai ah a pa bangin ama in TOPA tungah mawin, Israelte mawna vawtna ah lampui hi.\n27Issachar nam Ahijah ii tapa Baasha in Nadad thasawm in, Nadad le a ngalkap honte in Philistia ngam ah Gibbethon khuapi a uumci laitakin Nadad thatlum hi. 28Hi thu, Kumpipa Asa in Judah ah a maan zawk a kum thumna ciang piang hi. Tua bangin, Baasha in Nadad sia Israel kumpipa ahina laih hi. 29Thakhat thu in ama in Jeroboam ii innkuanpuite that siat hi, Shiloh pan kamsang pa Ahijah ii TOPA kammal a son bang tatakin tung hi, Jeroboam ii innkuanpuite kithat siat a, khat zongh a nungta om ngawl hi. * 30Hi bang a pian sia banghangziam cile Jeroboam in Israelte ii Pathian TOPA sia ama ii mawna hang le Israel mite a maw tu in a vawt hu in TOPA thin uuk sak a tua hang ahi hi.\n31Nadad ii a sep a vawt dang theampo sia Israel Kumpite ii Tangthu sungah kikhum hi. 32Judah ii Kumpipa Asa le Israel ii Kumpipa Baasha te ngeal sia a vaang nei uh sung teng khat le khat kido tan uh hi.\nIsrael Kumpipa Baasha\n33Judah ah Kumpipa Asa ii maan zawk a kum thumna ah Ahijah ii tapa Baasha sia Israelte kumpipa suak a, ama in Tirza panin kum kul le kum li sung uk hi. 34Ama ii mai ah Kumpipa Jeroboam bangma in ama in TOPA tungah maw a, Israelte mawna sungah lampui hi.\nKumpite Khatna 16\n1Hanani ii tapa kamsang pa Jehu tungah Baasha atu kam hi teng TOPA in pau hi: 2“Nang sia bangma ahi ngawl khat hi napi ka mi Israel te ii lampui tu in hong koi khi hi. Taciang tu in nang zongh Jeroboam bangma in mawna na vawt a, ka mite mawna vawt natu sungah na lampui hi. Amate ii mawnate in kei hong thin uuk sak hi, 3tua ahikom Jeroboam tungah ka vawt bangma in nang le na innkuante sia kong heam tu hi. 4Na innkuanpuite sung pan khuapi sungah a thite sia ui in a sa uh ne tu a, ngam taanzauna sungah a thite vaciik in ne tu hi,” ci hi.\n5Baasha ii a sep a vawtte theampo a dangte sia Israel Kumpipate Tangthu sungah kikhum hi. 6Baasha thi a Tirzah ah kiphum hi, taciang a tapa Elah in a kumpi za laih hi.\n7Baasha le a innkuanpuite langpanna tua TOPA kammalte sia kamsangpa Jehu in pia hi, banghangziam cile Baasha in TOPA tungah mawna vawt hi. Ama in TOPA ii thin uukna piang sak hi, banghangziam cile ama in tatkhaakna bek, Jeroboam bangin vawt ngawlin, Jeroboam ii innkuanpuite theampo zongh ama in that siat hi.\nIsrael Kumpipa Elah\n8Judah ah Asa ii maan zawk a kum kul le lukna in, Baasha ii tapa Elah sia Israelte ii kumpipa suakin Tirzah pan kum nii sung uk hi. 9A uliante khat, kumpipa ii ngalleangte a lang a uk pa Zimri in ama suam sawm hi. Ni khat ni in Tirzah ah Elah sia kumpi inn a ukpi pa Arza ii inn ah zu kham hi. 10Zimri in inn sungah tumin, Elah suamlum hi, taciang ama in kumpi za laih hi. Hi sia a pian hun sia Judah ngam ah Asa in Kumpipa in a maan a kum kul le sali kum ahi hi.\n11Zimri kumpipa a sua po ciangin Baasha ii innkuanpuite theampo thatlum siat hi. Pasal a minpiang be hi kale lawm hi kale thatlum sak siat hi. 12Tabangin kamsangpa Jehu tungtawnin TOPA ii Baasha huvau a son bangin Zimri in Baasha ii innkuanpui theampo thatlum siat hi. 13Amate ii milim a biak hu le Israel mite mawna sung a thet pui hu in Baasha le a tapa Elah in Israelte ii Pathian TOPA a thin uuk sak hi. 14Elah ii sep le vawt a dangte theampo sia Israel Kumpipate Tangthu sungah kikhum siat hi.\nIsrael Kumpipa Zimri\n15Judahte ii Kumpipa Asa ii a kum kul le sali na ciang Zimri in Tirzah pan Israel te sia ni sali sung uk hi Israel ngalkapte sia Philistia ah Gibbethon khuapi uumci uh hi. 16taciang amate in, Zimri in a kumpipa uh suamlum hi ci in a zaak uh ciang, tua hun tua munah amate ngalkap ukpipa Omri sia Israelte Kumpipa in taangko uh hi. 17Omri le a ngalkapte in Gibbethon nusia in Tirzah uumci uh hi. 18Zimri in khuapi sia ngalte khut sung theng zo ci in a zaak ciang kumpi inn ii a sungnung doi kulh taw a ki uumna mei taw hal hi, taciang ama zongh meikuang sungah thi hi. 19Hi bangin a pian sia banghangziam cile ama in TOPA tungah maw hi. Ama ii mai ah a maang Jeroboam bangma in ama ii mawna hu le Israel mite mawna ah a lampui hu in, TOPA dik sak ngawlna thuak hi. 20Zimri ii a sep a vawt na dangte theampo le suamlup natu a sawmna te sia Israelte Kumpipate Tangthu bu sungah kikhum siat hi.\nIsrael Kumpipa Omri\n21Israel mite sia kikhen hi; pawlkhat te in Ginath ii tapa Tibni sia kumpipa in koi nuam a, a dangte in Omri dei uh hi. 22A khakbel ciang Omri deite in zo uh a; Tibri thi a Omri sia kumpipa suak hi. 23Tabangin Judah kumpipa in Asa a maan zawk a kum sawmthum le kum khat kumin Omri sia Israelte kumpipa suak hi, taciang ama in kum sawm le kum nii sung uk hi. A masa kum luk teng sia ama in Tirzah pan uk hi, 24taciang ama in Samaria ngam mualno khat sia Shemer a kici pasal khat ii tung pan nguntang tul zaluk taw lei hi. Omri in tua mual sia kulh taw ngal nanna vawt in tua munah khuapi khat sa hi, taciang a min sia mual nei lui pa min la in Samaria phuak hi.\n25Omri in ama mai a te sangin TOPA tungah nasia maw zaw hi. 26Ama ii mai ah Jeroboam bangma in ama ii mawna te hu le a mite mawna te milim biakna sungah a thet pui hu in Israelte ii Pathian TOPA ii thin uukna piang sak hi. 27Omri ii a sep a vawt dangte le ama ii zawnate sia Israel Kumpipate Tuanthu sungah kikhum hi. 28Omri thi a, Samaria ah kiphum in, a tapa Ahab in a kumpi za laih hi.\nIsrael Kumpipa Ahab\n29Judah ah Kumpipa Asa ii maan zawk a kum sawmthum le liat kumin Omri ii tapa Ahab sia Israelte ii kumpipa suak hi, taciang ama in Samaria panin kum kul le kum nii sung uk hi. 30Ama in ama ii mai a kumpi dangte sangin TOPA tungah maw zaw hi. 31Ama atu in Kumpipa Jeroboam ii khial bang bekte taw kicing sa ngawl hi; ama in tua kaanin ngamta in, Jezebel a kici Sidon Kumpipa Ethbaal ii tanu sia pai in tenpui a, taciang ama in Baal pathian bia hi. 32Ama in Samaria ah Baal atu biakinn sak sakin, biaktau khat vawtin biakinn sungah koi hi. 33Ama in pathian nu Asherah milim khat vawt hi. Israelte ii Pathian TOPA ii thin uuk natu in, ama ii masia a, Israel kumpipa te theampo sangin ama in nasia takin vawt zaw hi. 34Ama ii maan sungin Bethel panin Hiel in Jericho sa kik hi. Nun ii tapa Joshua ii tungah TOPA ii son khol bangma in Hiel in a tapa lianbel Abiram sia Jericho khua ii phungkawng a vawt laitakin thi sua a, taciang a tapa a nobel Segub sia khuapi kongpi a vawt ciang thisua hi.


url: =Russia te galvanleng khat kikap khiatsak, mi 5 si :: ZOMI DAILY\nRussia te galvanleng “Russian military helicopter” khat zanni August 01 ni in Syria gamtung ah ki kapkhiatsak cih Agencies News pan kiza hi. Hih Galvanleng tungah mi 5 atuang hi a, avek in sikhinding uh cih thunei te’n genkhia uhhi.\nRussia Defence Ministry te genkhiatna ah ih Helicopter tung ah mi 5 atuang hi a, katheihna ciangciang uh ah avek un sikhin hi ci’n Journalists te tungah genkhia uhhi.\nHih Helicopter pen Aleppo City ah huhna puak “humanitarian aid” in apai hi a, aciahkik lamciang in aki kapkhia ahihi.\nHih Helicopter pen vandawn ah alen laitak leipan in akikapto hi a, akapkhia kua cih kitheician nailo cihi. Ahi zongin IS te mah ki ummawh a, Moscow in international terrorism te ka lehdo suakding uhhi ci’n Mr Peskov in genkhia hi.\nNung Sunday ni in IS te’n YouTube tungah Video khat khahkhia uh a, Russia gamsung ah ngongtatna akipat nading in agalkap te uh thu kipia uhhi. Tuatawh kizom in hih Helicopter hongki kapkhia ahih manin, IS te mah ki ummawhpah hi.\nSyria gamtawh buaina hangin Russia galkap asihlawh pen hihtawh mi 18 hita hi. ZD Sawltak #zomidaily\nPrevious: USA, Portland ah Tg. Langh Sawm Kim (kum 37, Heilei) in hongnusia\nNext: Zomi Innkuan D.C Area (Zomi DCA pan) lungdam pihna


url: =Vondeih Kep Ding – 9 (Pau Khan Kap) :: ZOMI DAILY\nposted on 26 November 2014 at 2:15 pm Lomkholna: Article, Paukhankap\nVondeih Kep Ding – 9\nLai maikhat gelh ding cih zong khat veivei ciangin sun thapai nasep sangin hak sa ka sak zawk hun tamvei pi tak om hi. Tua ahih manin‘pongman in lai hong khak ning’ kong cih hangin hong khak zolo hi ingh! Ka kamciam pelh ka hih manin na pa’ ka lung nuam kei. Bangbang ahi zongin na pa ka mawhna hongmai sak in!\nTunung deuh khat Pathang in, “innvai tawh kisai in zum ah hongpai pih le cin” ci-in hong zawn in kaman tawh kituak ahih manin kavai pai pih hi. Ka paukhankaphuhtheih ding bangmah tam om lo hi na pi-in, ahi zongin tua ni thapai phial zum ah om cip hi ung. Zingsang nai 8 khawng a pai pen nitak lam nai 3 ciangin man thei pan hi ungh. Ka ciah uh ciangin an lah ne nai lo ka hih man un, Pathang in sai khat ah\nhong lut pih in, “ Dimno’ pa, bang dawn ding nai a, na nek ding bang khat peuh lei ni ei!” ci-in an hong leisak sawm hi. Kagil a kial mahmah hangin ka lungsim ah ‘ tua khat vei ki huh sunsun nek ding khawng kitaih pahpah sam dia’ ci ka hihman in, Pathang kiang ah, “ Bangmah deih kengh, Pathang aw, lungnuam mawh kengh, kei adingin bangmah lei kul kei!” ka ci hi. A lungnuam thei mahmah lo-in nihvei thumvei bang hong ci kikkik in, ahi zongin na pa’n ah ka nial teitei hi\nNapa’n tuadan in ka gamtat pen ka ngaihsut kik ciangin hoih sa lo-in, ka kisik kik mahmah hi. Banghang hiam cih leh amau adingin ka hun tampi ka beina hangin lungdam in, a lungdam na uh hong lak kikna pen sang nuam lo ka hih manin, nidang ciangin huhna hong ngen nawn ken, aci tawh kibang ka kisa hi. Tua ahih manin kisik ing ci-in a hong gen hi ingh.\nZantak in khualpan in ka naseppih ngei ka lawmte khat hong hawh in an anek nai loh lam ka theih ciangin ankuang nih thuk in ‘an ne ni ei’, ci-in an ka nekpih hi. Ke’n ka nekkhit hangin “ ken ne khin ing in, nang’ na ne o” ci ziau mawk leng ne ziau lo kha ding hi. An nek nop asak loh khak ding lau in kei zong a ne nai lo danin ka kineih a, ka lawm tawh an ka ne khawm kik hi. Ama’n zong kisuang lo tak in an hong ne ngam pah hi. Ahi zongin hi bang kong gen ciangin mipiak khempeuh ne in, hong kisawl na khempeuh ah ne pahpah ding aci hilo hi ingh. Aki lawm na mun leh a hih ding na mun ah i duh kei a, i gil akial kei zongin neksak in, ciap sak leng aci nuam hi zaw ingh!\nNa nineu in a tan ( 10 ) laiphi lai-un a lawmte numei khat thu hong gen ngei khat hong gen kik leng: “ Ka laiphi sung un nitak khat ka Sia te un ka ihmut uh a suak hak zawk deuh na ding ci-in la-phet-toh hong puak hi. Ka lawm teng uh tawh ki-um lieiliai in ka nek lai tak un kalawm numei khat in,‘ ke’n lim sa lua in’ ci-in a sikkeu dimdim in la-in tawm vei sungin a langval tang bang ama’ nek in hong bei ziau hi! Tua bang teng tawh ka lup uh ciangin den a laphettoh nek pen tamlua hi ding hiven, ka lawmnu un ka sungnim ci-in hong awk gawp a, a laphettoh nek teng hong luakhia kik gai” ci liang hi!\nIh duh ai te tei zongin kidop huai sa ingh! Tawngno, ei pata in bel nek ding kilawm na mun ah a hoih bek ciang in ne-in, ih duh khat ahi ta zongin habaak gawp liang kei ni maw!\nColumbus, Ohio. U.S.A\nPrevious: Munlai Tuiphum Pawlpi Kha Khanlawhna\nNext: Ka phawkkhak velval kanu kam – 9


url: =August 8, 2020 Aw hoih, zaknop huai ~ MUC\nAugust 8, 2020 Aw hoih, zaknop huai\nAw hoih, zaknop huai\nA nasepna-ah hazatna hangin Jean Obame-Efayong nunzia kikhel hi. Amah pen palik khat hi. Nitak sialin a zi Rosette in a nasepna pan inn ciah hak den hi. Amah pen Libreville khuapi –ah nasem hi. Jean in a zi in bangsem a, koi-ah sem hiam cih thei lo hi. A zi omzia tatzia lunghimawh mahmah hi.A sawtteh a zi thu dong hi. “ Ka sanggam nu inn pan hong ciah hi ing,” ci-in a zi in dawng hi. A zing nitak ciangin inn hong tunteh a pasal in koi pan hong ciah na hiam ci-in dong kik a, a zi in “ ka sanggam nu inn pan” ci-in dawngkik hi.\nNitak inn ciah hak, nitak sial mah in ka sanggam nu inn pan hong ciah hi ing, ci-in dawng den hi. Jean in a zi thugen um zo nawn lo hi. A sanggam nu inn ah bang hih hih hi ding hiam cih pen ngaihsun thei lo hi.\nNi khat a sanggamnu inn ah paipih dingin a pasal in pulaak hi. Rosette in zong paipih-in biakinn khatah lutpih hi. Tua biakinn kongmai-ah ‘ Tawntung Nunna” cih lai kisuang hi.\nA zi in ka sanggam nu inn a cih cih pen biakinn ahihlam a pasal in a theih ciangin lamdangsa hi. Innciah hak den pen thu dang hi lo-in biakinn pai-in thungen a tua hangin inn ciah hak ahihna thu a theih ciangin a lungnuam zaw deuh hi.\nA zi in biakinn ah va pai takpi mah hiam cih sittel nuam-in Jean in biakinn ah nitak 3 kizom-in va pai hi. Tua bangin a zi zui-in a pai nitak 4 na ciangin biakinn nei pa in bang hangin inn pua ah ding na hiam, biakinn ah pai-in a sung lut lo,” ci-in dong hi. Jean zong biakinn sung lutsuk hi. Biakinn sung a tun ciangin kikhawm mite limtak na muak uh a, Jean in nuamsa mahmah hi. Tua bang biakinn sung nuam mu ngei lo hi. Tua bangin va kikhawm zel a, pawlpite in pawlpi upa dingin seh uh hi. Kaal sungtengin palik na sem-in, Saturday ni hong tunteh Sabbath tawlnga-in biakinn ah biakpiakna makaih hi.\nNi khat Rosette in a innkuante gen lo-in kikhawm lo hi. Jean in a theihma-in naupaai-na hangin sihsan hi. Dah lua mahmah ahih manin Jean in biakinn ah pai-in thungen-in Topa tungah ki-ap hi. Hih pawlpi in pawlpi mantakpi ahihleh ka lungkhamnate hong mangngilhsak in, ci-in thungen hi. Biakinn pai nawn lo-in bangmah lunghimawhna zong nei nawn lo hi.\nKum 3 khit ciangin Jean in khua sung pan innzuan-in a ciahna-ah a inn gei-ah tuipuan kikhuh-in mihonpi om mu hi. A bilah aw neem khat in a hopihna za hi. “ Sia pa, nang kiangah hong pai hi ung” cihna-in Jean in a kim a paam khuadak kawikawi-in kuamah mu lo hi. Kal nih kal thum a suan khitteh den a dan mah bangin hopihna awging khat in “ Sia aw, lut suk inla hotkhiatna thu kigen va ngai in” ci-in kihopih hi.\nJean zong lut sukin a nunglam khatah tu hi. Seventh-day Adventist pawlpi in nitak 10 sung Pasian thugen ding a kipat nitak masa pen hi-in, mawh kisikna, kikhelna cihte thu kigen hi. Jean in a thu ngaih kawmkawm-in a khitui luang hi. A zing nitak ciangin thungai dingin hong kikhawm kik a, a zak thute limtak ciamteh hi. Tua bangin a kikhopna-ah tu-in thungai-in a om ciangin a lungsim ah tui kiphum ding ngaihsun hi. Inn a tun ciangin tui kiphum ding bekbek ngaihsunsun hi. Thugensia pa tawh kimu-in tui kiphum ding vai kikum uh hi.\nSia pa in “ Nang pianzia koici bangin hiam cih hong thei lo hing, ahi zongin nangma ut hunhun-in tuiphum hong pia thei ning,” ci-in kiho uh hi. Thuhilhsia-pa in maitai-in, hih pen Kha Siangtho hong sawl hi ding hi, ci-in pulaak hi. Sia pa in tui kiphum ding a gen ciangin, Jean in zong nial lo-in kituiphum pah hi.\nTu-in Jean in Adventist thu-um citak mahmah hong suak hi. Nisim-in hun khatlai-a a zak kihopihna mangngilh ngei lo hi. “Tua aw-neem in ka pai nading lampi hong hilh hi; Jesuh in ka sungah hong nungta hi,” ci-in pulaak hi.\nTuma kum 3 lai-in Sabbath 13na sumpi in Jean teenna khua Libreville ah kipuak ngei hi. Tu quarter Sabbath 13na sumpi in Guinea gam leh Liberia gam-a sanginn lam nadingin kipuak ding hi.\nMUC in Sawbua sanginn adingin kipuak ding hi.


url: =Thu ngaihsutzia : Formal Logic :: ZOMI DAILY\nThu ngaihsutzia : Formal Logic\nposted on 27 December 2014 at 1:21 pm UTC+9:30 Lomkholna: Article, Siambawi\nNgaihsutna le Nuntakna\nNa lungsim ngaihsutnate in nuntakna nak hi a, na neihsa a manphapen bangin na kep ding ahi hi.\nFormal Logic ngaihsutzia\nFormal Logic tawh thuangaihsun/thumuhna ah thu khat pen “Hi” ci-in akiciapteh khit leh kikhelsak nawn lo hi. “Hoih hi” ci-in aciapteh leh atawntung in “Hoih denden” in ciamteh suak hi. “Thu khat peuhpeuh pen Ahoih laitakin ‘a hoih lo’ hi thei lo hi ci-in ngaihsun hi. Tua ban ah, Ahoih le Ahoih-lo kikal ah bangmah om sak lo hi.\nFormal Logic kizatna\nMinvawhna in kitamzat pen hi. Min tawh i ciapteh ciangbek in thu khat pen mihingte in kampau, kammal (aw, laimal) tawh kitel thei pan hi.\nTua tawh kizawitawn in,\nGtn (b); “Sakhi” ci a akiciamteh ganhing khat pen a tawntung in “Sakhi” mah kici suaksuak hi. Tua ngaihsutna pen behlap in, “Sakhi pen San hi” ci-in kiciamteh leh atawntung in “San” hi suak hi. Tua ahih manin, “Sakhi a pi san, a no san” in kici thei hi.\nPasian thu le LST\nPasian pen Pasian hi den hi. Apatna le a tawpna (alpha & omega) hi a Hun tawh kizui in piandan (Pasian ahihna) kikhelna om lo hi. Pasian kammal ahi Laisiangtho zong kikhel lo hi. Pasian pen hoih hi. Atawntung in hoih den hi.\nPrinciple & Energy,\nLeitung ah a kimu thei lo Principle tampi om hi. Tua te pen kikhel lo hi. Cihtakna, thumaana, hahkatna kilekkimna, itna, thukhualna cihbang thute pen atawntung in thupi den hi. Hih ahoih den thute i zuih zahzah in kikhangto hi. Hih thute i pelh zahzah in kikiamsuk hi. Amau pen kikhel lo hi.\nFormal Logic i kisapna bulpi in “Hun” le “Kikhelna” ngaihsutna ah kihelsak lohna hi. Hun pen akibang (ahi) denden (fixed) ding ngaihsutna hi.\nAkikhelkhel mihing, nate thu (dynamic) pen a kikhello (static) in muhna in Hun tawh kizui a kikhelna pen mu lo ahih manin athu taktak (reality) pen ahi bangbang in mu nawn lo hi.\nTua nungzui in, i theih loh thute kingaihsun (zo/nuam) nawn lo thei hi. Alang khat ah, thuthak sin ding kisam sak nawn lo thei hi. Atawntung (always) le Cikmahhun (Never) cih kammalte kitamzat hi.\n(B) Nih lak ah Khat bek tel tantan na\nFormal Logic i kisapna lianpi khat ah “Akikal ah bangmah om sak lohna” pen ahi hi. (The axiom of excluded middle). *1 Mipa khat in Formal Logic tawh ngaihsutna akipatna akipan tua mipa in, “Amah” tawh kipan in ngaihsun hi. Amah tawh akibat kei leh (identity/min/kiciaptehna) amah aading angaihsut bangin ngaihsutsak zo nawn lo hi. “Kei” le “Kei ahi lo” te kikal ah khenna (sial/huan dai kai) in en ding hi. Nih a om nak leh khat bek a tel ding kisam hi. A kibat kei leh A kilehbulh hi cih ngaihsutzia hi. I nisim nuntakna sung ah akiza zel kammal le thu pawl khat ah;\nLeitung i akikhel ngei lo le akiptawntung in anungta Topa Pasian le ama kammal Lasiangtho bek ahi hi. Tualosiah, i tenna leitung ah kipan, mihing, na khempeuh pen Hun cih akitheizolo thu khat hangin kikhelna tawh akidim ahi hi.\nRef: – Trialectics by Kyaw Win (2008)\n– Trialectics – Logic for New Millennium\nby Tomislav Budak (1995)


url: =Kah La 2 | Siantongluan.net\nKah La 2\nKah La 2 |\nTopa in a heh manin Jerusalem khuapi a mialcipsak hi. A vantung minthanna teng uh kisiatna a suaksak hi. Amah in a heh ni-in a Biakinnpi nangawn a susia hi.\nTopa in Judah gama om khuate khempeuh hehpih loin a susia hi. Amah in a galdalna kulhpite khempeuh balzan gawpin a gam leh a gam ukte a maizumsak hi.\nA hehna tawh Israel-te thahatnate hong suksiatsak gawp a, gal in a hong sim ciangin amah in eite a hong huh nuam kei hi. Meikuang tawh kibangin eite langah hong pang a, na khempeuh a susia hi.\nAmah in galte bangin a thalpi tawh hong ngim a, i lungdamna teng leh i kisaktheihna teng a hong thah khit sak hi. I innsung ciatah a hehna meikuang i mu thei hi.\nTopa in galte bangin Israel-te a susia hi. Amah in kulhpite leh a kumpi innte a siasa-in a nusia hi. Amah in a bei theilo dahna Judah gamsungah a tungsak hi.\nAmah in biakna Biakinnpi a zan gawpsak hi. Amah in biakna ni siangtho nite leh Sabbath nite a beisak hi. Kumpite leh siampite in a nasia ama hehna a thuakkhawm uh hi.\nTopa in a siangtho biakinnpi leh a biakna tau deih nawnlo a, biakinn kulhpi, galte a susiasak hi. Lungdamna tawh amah i biakna munah, amaute gualzo-in a kiko uh hi.\nJerusalem kulhpi a kipuk ding Topa in a ngaihsutsa ahi hi. A vekpi-in a kisia khin dingin amah in a sehsa ahi hi. Tausangte leh kulhpite tu-in kisia khin pikpek ta hi.\nKulhkongpite cim gawpin lei in vukcip a, kongpi kalhna zawlte a kitan gawp hi. Kumpipa leh miliante salin a om khin uh hi. Thukham kihilh nawnlo a, kamsangte in Pasian kiang pan maang a mu nawn kei uh hi.\nJerusalem puteekte pauloin leilakah tu uh a, dahna lim lahna-in puanhampi silhin a lu zang uh leivui a buak uh hi. Jerusalem nungaknote a kun ngelhngalh uh hi.\nKa kahkahna-in ka mit paatgawp ta a, ka lungsim gim lua mahmah hi. Ka mite a kisiatna hangin dahin husamin ka bahgawp hi. Naupangte leh nungakte kongzing lakah sibup uh hi.\nGilkial dangtakin nu aw, ci-in kapkap uh a, a liam a bai bangin kongzing tengah a tuk pekpak uh hi. Tua bangin damdamin a nute uh ang-ah a si uh hi.\nKa it Jerusalem khuapi aw, bangci ding ka hi hiam? Hong bangci hehnep ding ka hi hiam? Nang thuak bangin a thuak kuamah omlo hi. Na tuahsiatna tuipi cia pha a, a lamethuai bangmah om nawnlo hi.\nNa kamsangte un zuauthu longal thudang gen ding neilo uh a, a thuhilhna uh khemna thu bek ahih manin, a khial na hihlam uh a hong hilhtel kei uh hi. Amaute in lam hong lakkhial uh a, kisikkik theihna ding hun a hong pia kei uh hi.\nTua khuapi a siatna a mu mi peuhmah in awi-in a khut a betsan uh hi. A kisia Jerusalem khuapi a muh uh ciangin awi-in a lu uh pei-in a nuihsan uh hi. "Khuapi it-huai i cih hih maw, leitung bup in a kisaktheihpih hih khua maw," ci-in a nui uh hi.\nNa galte in nang hong simmawh uh a, muhdahna tawh a hong sik-et uh hi. "Khuapi susiazo ta hang! I suksiatzawh mateng i cihcih niloh mah hi," ci-in a hagawi uh hi.\nTopa in a sehsa bangin a tawpkhakna-ah a hong bawl hi. Sauveipi lai-in a hong hilhkholhna bangin hong hehpih nawnloin a hong susia hi. Galte gualzo a, ei hong guallelsak a, amaute a lungdamsak hi.\nJerusalem aw, na kulhpite mahmah Topa tungah kikosak in! Sun leh zanin na khitui gun tuiluang bangsak in. Dahna leh kahna tawh na hun beisak in.\nZanin tho zelzel in la, Pasian tungah kiko in. Na tate in hehpihna a ngahna dingin na lungsim khempeuh pia in. Kongzing khempeuhah naupangte puksi khin dektak uh hi.\nTopa aw hong en in. Na bawlsiat mite hong en dih in. Nupite in a it mahmah uh a tate uh sa ne tanghial uh hi. Siampite leh kamsangte in biakinnpi sung mahmahah thahna thuak uh hi.\nKhangno leh khanghamte kongzing tengah si uh hi. Galte in nungak leh tangvalte namsau tawh a thatlum uh hi. Amaute hehpih loin na heh ni-in na thatlumsak hi.\nKei a hong dipkuasak dingin ka galte pen pawi siim ding bangin na sam a, amaute in hong umcih uh hi. Nangma heh ni-in a suaktazo khat beek a om kei hi. Ka hawmthawh ka it ka tate a hong thahsak uh hi.\nTedim Lai Siangtho / Laibu: Kah La 2


url: =Sia Do Khup Khuithak Kingahta :: ZOMI DAILY\nposted on 18 April 2015 at 1:52 pm Lomkholna: Celebrity, News, Zomi\nZomi sung ah Pasian ongzatsak mahmah Sia Do Khup in kumtampi Pasian leenggah huan ah na asepkawm athuakna, angahkhak Pasian ompihna te kheempeuh La tawh asuut tohtoh teng ngaihthei muhtheih ding in DVD & CD kingahta ahihman in Pasian min iphat hi. DVD peen USA gamsung teng ah $10 tatawh kizuak a, CD peen mawtaw sung a ngaihding ngiat in amawkna in ongpia uhhi.\nZomi sung ah Lasiam minthang mahmah, Sia Tua Mung, VC Mang, Sia Lianpi(Taang lungtup), San Nuam,Siannu Lunsan, Esther Cingsan,Kam Sen,Muanpi, Sia Kap Mang leh Steven Mang te in zai ngelhngelh uh ahihman in akhum in khum ngaungau liang hi. Tuaban ah Kineih Siam Lunlun@Cingno ( Ngaih Anglaai ah), LianSan@Cingno ( Ngaih Anglaai ), te in latawh kituak in limlak uh ahihman in I cimul bang tholiang hi.\nUSA gamsung teng ah Zomi ten hih khui ingah theihnading in Minam leh Pasian a itna ngiattawh thagui thatang pilna siamna siit hetlo in leh ama sum ngiat zang ameet apung cihetlo in Pa Thomas Thang Than Tuang te Innkuan in copy ongbawlkhiat nahang in US Zomi kheempeuh in angahthei ding ihihman in ilungdam mahmah a Pu Thomas Thang Than Tuang te Innkuan tung ah lungdamna lianpi iko hi. Hih bang minam Pasian a it mimuan huai ineih khaakman in I angtang pha mahmah hi.\nUS gamsungpan adeih ten Pu Thomas Thang Than Tuang@tttuang@gmail.com,Phone-630-9304966 ah kivaaikhak thei a State kimphial ah zong ongkipuak ding hi. Mimal kei kiim naai a omte ading in zong keikiang ah khui 50 kiim omlaai a, Nashville pan Tg Thuam Lian, Edmonson Pike ah zong kikan thei hi.\nMore: Sian anglai ah HD ~ Sia Do Khup\nPeello leisawm hamtang inla, nangguak in apatpan atawpdong nangai limlim in na omdankhat ongkilamdang ding a, Khasiangtho in na ongseem ding hi. Tuabek hilo Khuitui Gospel nasepna ipanpihna Mission sepna zonghi a, original mahzong leisakding hihang. Thang Khawm Pau ZOMi (Bowling Green , Kentucky, USA)\nPrevious: Zosuan Tuailai Khawmpi makai te tungah laikhak\nNext: Tulaai Leitung Thuthang Tuamtuam Updates April 17, 2015


url: =Uplahna Tawh ~ TBC-Y\nPosted on Wednesday, December 11, 2013by Siam Kim\nKa kam panin a suakkhia ka kammal peuhmah; kei’ kiangah a mawkna-in hong ciah kik lo dinga, kei deihna bangin sem ding hi.––Isaiah 55:11\nChaplain khat ka hih manin minamkim tawh ka kiho kha theizel hi. Pawl khatte bang Khristian upna zong muang ngam nawnlo hi. Tua banga ka kiho ciangin thu thum in Pasian’ hotkhiatna tawh kigamlasak hi, ci-in ka mu hi.\nAmasa pen in Pasian omlo hi cih upna hi tuanlo-a; “Pasian in kei hong thupi sim mah hiam?” cih muanlahna hang ahi hi. Nihna pen, Pasian in ka mawhna teng maisak takpi mah ding hiam?, cih muanlahna hi. Amau le amau thu a khente hi uh hi. Athumna e? Mun khat peuhpeuh ah Pasian om ahih leh, bang hangin Pasian in amau hopih lo hiam? cih ahi hi.\nA nunung lam pan pantoto-in Pasian hong gente lungngai ni. Amasa-in, Pasian pen ngaihsutna a nei bek hilo-in a taangtungsak pa zong ahi hi. Ama’ kamciamte a picingsak pahpah pa hi (Isa. 55:11). Thu khatin gen lehang, tua Lai Siangtho mun i sim ciang, Pasian in eite hong hopih ahihna i mu ding hi. Tua in Lai Siangtho hong gen hehpihna le itna hong kilatna ahi hi (tg. 7). Mawhmaisak nopna hong neih pen ei’ ngaihsutna sangin thukzaw hi. A kammal tungtawnin Topa’ aw za thei aa, a itna i san theih leh, i kiko ciang eite kikona hong za ding ahih lamtak i theitel ding hi.\nPasian’ lampi pen lamdang hi. Mikim adingin lam-etna hong pia hi.–– Randy Kilgore\nI lungsim in a muanlah hun hong om thei ding,\nUpna i cih bang, ci-in hong dong zong om thei ding;\nAmah i um thei a, Amah in eite hong it a -\nTopa pen thuman hi-a, Lai Siangtho’ gen bang hi. --Fitzhugh\nKineih khemna kihello muanlahna tawh upna kipan hi.


url: =Bang hanga Jerusalem kituhna hih banga buaihuai leh nawngkaihuai hiam? :: ZOMI DAILY\nposted on 7 December 2017 at 9:55 pm Lomkholna: News, Thangkhanlian, World\nDec. 7, 2017: Medieval World history panin en pak leng 1618 panin Austrian Habsburgs kumpi ten Roman Catholic ten Bohemia a Protestant biakna zui a ukkhumte tungah aana tawh Catholic biakna zuihsak dingin na nawh uh a, Holy Roman Empire in France mite Catholic zuihsak ding na nawh uh hi. Hih thu hangin kum 30 sung gal hong piang a, Thirty Years War kici hi. Hih biakna hanga gal Thirty Years’ War (1618–1648) pen Holy Roman Empire ukna nuai-ah Habsburg + Catholic leh a pawlte (allies) leh Protestant (Sweden, Denmark, Dutch, Holy Roman Principalities) kidona, Catholic (France) ah leh Anti-Habsburg allies; leh Eighty Years’ War (1568–1648) Spain leh Dutch Republic kidona hi a, Spain in Dutch Republic suahtakna thukimpihna pia hi.\nHih biakna gal kum 30 veng theihna dingin Europe palai thuneihna nei 109 ten palai sawlna Westphalia khuapi nih Osna Osnabrück leh Münster ah Peace of Westphalia khampi ah sawl uh hi. Palai sawlte lakah Holy Roman Emperor kumpi Ferdinand III, Spain kumpi Philip IV of Spain, Kingdom of France, Cristina’ Swedish Empire, Dutch Republic, Princes of the Holy Roman Empire leh free imperial kici nuai-a khuapite panin amau suahtakna leh thuneihna khempeuh nei (sovereigns) tengin palai sawl uh a, Peace of Münster kici ah Dutch Republic leh Kingdom of Spain in 30 January 1648 in kilemna suaikai uh a, 15 May 1648 in Münster ah namkip (ratified) uh hi. Tua khitin 24 October 1648 in zong kilemna suai nih vei kai kik uh hi. Treaty of Westphalia kilemna suaikaihna hangin Austria panin Switzerland, Spain panin Netherlands (Dutch) in suahtakna ngah uh a, German gam-a principalities ci-a kiciamteh ten autonomy ngah uh a, Sweden in sum piakna tawh a gam uh a khahsuahte ngah kik in, France in Alsace-Lorraine ngah a, RC ten Europe a lak kik ding lawhsam uh a, leitung ah Protestant biakna hong nungta zo hi.\nHih bang kilemna ding a golpen pan a neupen sim in states 194te Westphalia kilemna kihona ah kihel uh a, plenipotentiaries 179 panin palai kisawl a, 1644 a kilemna gen kipan pen October 24th, 1648 in kilemna taktak Treaty of Westphalia hong piangkhia hi. Hih kilemna hangin tua khit-a kilemna thukimnate panin diplomatic congress political order system thak central Europe ah hong piangkhia a, tua khitin suahtakna ngah a thuneihna khempeuh neite (sovereign states) bulphuh in Westphalian sovereignty kici hong piang a, gam sung leh gam khat leh khat kisim/dona leh phinna (Inter-state aggression) dalna dingin a hatzaw tuam om loin balance of power tawh dal ding, midang gam sung buaina (state’s domestic affairs) ah kigolh loh ding cihte thukham hong bawlkhia uh hi. European ngeina in leitung bup hong zelh mah bangin Peace of Westphalia thukimna bullet concept of sovereign states pen international law laizang a om leh world order suak a, Galpi 1na khit a leitung bup kipawlna League of Nations leh Galpi 2na khit-a leitung bup kipawlna UN resolution leh international law bullet suak den hi.\nJerusalem khuapi pen archaeological evidence panin a kimuhna ah Gihon Spring kicihna ah 4500–3500 BCE kikal in teenna na om a, Middle Kingdom Egyptian Execration Texts ah c.2000 BCE in Rusalimum kici khuapi na om hi. S-L-M kici bul pen “kilemna” genna (modern Arabic leh Hebrew ah Salam or Shalom) kici Canaan biakna ah khuamial kuan pasian Sahalim genna hi. Kum zalom 17 BCE in Canaan mi ten kulhbang golpi (4 and 5 ton boulders, 26 feet a sang) Jerusalem nisuahna lam-a tui kholhna dingin na lam uh hi. Egyptian New Kingdom nuai-a Ahmose I leh Thutmose I uk lai 1550-1400 BCE in Jerusalem ten Egypt tungah siah na pia uh a, Thutmose I in Egypt tawh pumkhat suaksak in Levant (Mediterrinean nisuahna lam Isreal, Lebanon, Syria) tawh na gawmkhawm hi. Amarna laimal ah khua hausa Urusalim leh a nuai-a thuneipa Amenhotep III minte na tuang hi.\nBCE kum zalom 12 (Bronze Age) lai-in Egypt kumpi ukna kiat leh thanem lam manawh a, Dhahy Gal (Dhahy pen Egypt ten Canaan a cihna uh hi) 1178 BCE in Ramesses III lehTuipi kianga tengte (Sea Peoples) kidona hangin Egypt kumpi hong thanem hi. Egypt kumpi hong thanem ciangin a kiim-a suahtakna nei kumpite (independent kingdoms) hong khangkhia hi. Lai Siangtho ah hih hunin Jerusalem pen suakta tak-a ki-uk Canaan minam Jebus mite khuapi hi ci-in kiciamteh a, 1 & 2 Samuel laibu ah David in Jerusalem a simna thu panin Judahte tangthu Jerusalem tawh kizopna hong nei pan a, David in Israel milip a sim lai-in Pasian hehna hangin Kha Siangtho in pul natna tawh Israel mite a vat lai-in Araunah’ ancilna ah Kha Siangtho tawh David kimuhna thute kimu thei hi. Jerusalem khuapi tangthu pen sawpi lai pek panin en leng hih khuapi pen 52 vei na kisim (attacked) a, 44 vei na kila kik zo (recaptured) a, 23 vei na ki-umcih (beseiged) a, nih vei na kisusia dimdem (Solomon’ Biakinn kisuksiat zah zong hi pah) hi. Kum zalom 4 in kiteng kik nawn ahih manin leitung adingin khuapi lui pen pawl in kiciamteh hi.\nJerusalem pen Judahte ading bek hilo in Abraham upna lenkip (Abrahamic faiths) thum – Islam biakna zuite mun siangtho al-Aqsa Mosque, Christiante’ Church of Holy Sepulchre leh Judahte Kahna Baang (Western Wall or Wailing Wall) omna mun ahi hi. Medieval history panin sut suk hi leng Dec. 1947 in British general Edmund Allenby in 1517 panin Jerusalem uk Ottoman Empire panin na laksak hi. Tua khit nung kum 30 sung Judahte a lom a lom in Jerusalem ah hong teng kik hi bek uh hi. 1947 in UN in Arab leh Jewish state ci-in nih in phelkhap in hawm a, tua a kipanin Jerusalem pen leitung kumpi ukna (international regime) nuai-ah hong om hi. Judah makai ten UN in Jerusalem a phelkhap a muak hangun Arab makai ten deih lo uh hi.\n1948 in British ten Jerusalem a nusiat khitun Israel in West Jerusalem la a, Jordan leh Palestine in East Jerusalem la uh hi. Israel in government departments zumte Jerusalem ah khin a, Tel Aviv ah foreign government embassies-te hong sak a, tu dong tua bang kizang den lai hi. 1967 in Israel-Arab War (6 Days War) ah Israel in East Jerusalem la-in uk khum a, tua khit in laksak hi. 1977 in Israel ah right-leaning Likud party ten Menachem Begin’ makaihna tawh kiteelna ah gualzawhna hong ngah uh a, 1980 in Israel thukham bawl (lawmakers) ten East leh West Jerusalem pumkhat suaksakna ding leh Israel khuapi hih sak dingin Bill bawl uh hi. Ahih hangin UN in international law palsat hi ci-in UN Security Council in Resolution 478 bawl a, Israel in tua bang Bill a bawl kimanna ding leh zatna ding bei (null and void) hi cihsan hi.\n1995 in US Congress in Jerusalem Embassy Act kici thukham bawl a, Jerusalem khuapi pen Israel khuapi dingin ciamtehna dingin hih bang Act a bawl ahi hi. Tua Act clause ah US President in Jerusalem Embassy Act hunsot (postponed) theihna ding kha guk sot beh thei a, Bill Clinton, George W. Bush leh Barack Obama in kha guk ta hal in namkip phatna (re-ratified) nei den uh hi. 2000 in Israel Prime Minister Ariel Sharon in UN resolution palsat in Al-Aqsa a om Temple Mount a va phak manin Palestine ten kiphinna a nih veina (2nd intifada) hong pan uh hi. Jerusalem ah mi 8,00,000 teng a, Palestinete 3,00,000 Israel mi leh Jordan mi kici om a, milip a et in Arabte 37% leh 62% Israelte teng hi. East Jerusalem ah Israelte mi 2,00,000 kiim Israel army leh police humbitna tawh teng uh a, settlement complex housing golpen ah Israelte UN resolution palsat in mi 44,000 teng uh hi. 1967 khit Israel in Palestine mi 14,000 hihna/hamphatna (status) phiatsak hi.\nIsrael in Jerusalem pen phel nih suah loin pumkhatin gawm in amau khuapi bang bekin tuat uh a, Palestine ten suahtakna a ngah ciangun a khuapi dingin geelna nei uh hi. Leitung gamdang ten Jerusalem buaina pen Israel-Palestine in kihona a neih a, thukimna a neih ding hi ci-in Tel Aviv ah a embassy uh koih phengphang uh hi. US bek in Jerusalem khuapi Israel khuapi dingin pulak pan a, Tel Aviv panin Jerusalem ah a embassy uh laih sawm uh ahih manin Palestine ten two-state solution ki8ci tawh buaina ven’sak ding pen sihna dinga kinapna (kiss of death) suak a, Trump in gal hong pulak khumna hi ci uh hi.\nUS lawm hoih leh Israel inn veng Jordan kumpi King Abdullah II in Trump kiangah khuapi siangtho Israel khuapi dingin ciamtehna na piakna hangin Muslim leh Christiante lungsim nasak in na kuangsak ding a, gam kiim ah bitna dengdel sak ding hi ci-in kumpi inn statement in pulak hi. Trump hih banga a gamtatna pen King Abdullah’ pa King Hussien in 1967 war in Israel tungah Jerusalem na khahsuah ahih manin hih pen Abdullah adingin maizumhuaina lianpi hi napi US in a bawlna na et himhem bek hi. Palestinians ten East Jerusalem pen maban ah a khuapi dingin a tuat uh hi bek loin Al-Aqsa leh Temple Mount omna pen Islam biakna zuite adingin leitunga mun siangtho pen thumna hi. Al-Aqsa Mosque pen Hasemmite minam ten Saudi Arabia gam-a Mecca leh Medina khuapi ah mun poimawhte a khahsuah khit nung uh poimawh diak hi.\nVideo: FULL SPEECH: President Trump declares Jerusalem as capital of Israel\nHashemites kicite pen Hejaz kumpi hi a, 1916 panin Saudi a uk hangin 1925 panin Saudi panin kihawlkhia hi. Jordan kumpi Addullah pu sawn Sharif Hussein bin Ali pen Mecca ah sharif na hi ngei a, Hashemite minamte Hezaz kumpi na len ngei a, 1930s in al-Aqsa mosque ah na kivui hi. 2013 in Jordan leh Palestinian Authority (PA) in 2013 agreement suaikai uh a, kumpi Abdullah pen Jerusalem khuapi-a Muslim leh Christiante mun siangtho kemcik/encik (custodian) dingin thuneihna na kipia uh hi. Royal Hashemite Court nuai-ah Jordan kumpi leh political leh judicial bodies kihel a, amau ten Muslimte mun siangtho a nasemte khasum pia uh hi. 1948 in official in Israel hong piangkhia hi pan a, 1950 in West Jerusalem ukkhum a, a khuapi dingin Jerusalem a pulakkhiat uh hi bek hi.\nEast Jerusalem leh West Bank pen UN resolution palsat in Israel in Jordan, Egypt Syria kipawl in 1967 in Israel tawh kido uh a, Israel in Jordan khut sung panin a laksak ahi hi. 1980 in Isreal in East leh West Jerusalem pumkhat in gawm in, Israel khuapi kisuaksak hi a cih hangin international law palsat ahih manin Jerusalem khuapi vai pen thu buaihuaipi suak den ding hi. Israel hong piangkhiat dan limlim zong international law tawh kituak lo ahih manin tu dong a gam kiim tengin Israel ciamtehna (recognition) pia nuam lo uh hi.\nReferences: Wikipedia; The Hindu; AFP; Al Jazeera\nBy: Thang Khan Lian @ ZUNs\nPrevious: Myanmar, Bago aom tagah kepna sanginn khat meikangtum citciat\nNext: Haksatna tunga gualzawhna ~ Dr. Ngul Khan Pau


url: =Tulaai Leitung Thuthang Tuamtuam Updates March 22 , 2016 :: ZOMI DAILY\nposted on 23 March 2016 at 7:23 am Lomkholna: Khawmpau, Myanmar, News, World, Zomi\n• Pakistan gam Neel (Southern) lam Sindh Province sung ah March 22, 2016 ni in Zusia dawn kha in Pasal 22 leh Numei 2 si una, mi 50 vaal te zato inn ah kipuak ci in Palik te in gen uhhi. Pakistan gam peen Muslim gam hi a Zu khawng zang cihtha dah amunuamlo a kingaih sun kawmkaal ah ana naakzatmahmah na uh Akeelluphum uh kidawkta hi.BBC\n• Belgium gam Brussels khuapi nawl Zaventem Valeeng tual ah March 22, 2016 ni Bomb nihvei puahkhapna hang in mi 31 si a, mi 250 liam uhhi. CCTV pan bomb puaksak hiding a upmawh mi 2 mu uha, Palik te in asuulzon laaitak uh zong ahihi. Hih sihna peen IS misok te komau vikziau ci in pulaakkhia uhhi. CNN\n• IS misok te in June,2014 kumpan kipan tuni ciang Iraq leh Syria gam a palo Leitung gam 20 ah ngongtatna 75 vei bawl uha, mi 1,280 sita in Mi 1,770 liam ci in FBI Director James Comey in March 22, 2016 ni in genkhiatna nei hi.CNN\nThang Kawm Pauzomi\nPrevious: Nupa kaal theihding ~ David Tuang\nNext: US gamsung khualzinna pawlkhat – 81


url: =American gammi khat Ebola lungno tawh US gam zuankik leuleu :: ZOMI DAILY\nposted on 6 August 2014 at 7:02 pm Lomkholna: News, Sawltak, World\nAmerican gammi khat Ebola virus kilawhkha ahih manin zatui zaha kibawlding in Atlanta, USA ah ki puakkik cih Associated Press te’n genkhia hi.\nHih Ebola natna a ngahpen Nancy Writebol kici numei khat hi a, Africa gamah Missionary nasem, Pasian thu tangko in azinkhia khat ahihi. Monday ni in Liberia pan US gam zuanin Medical Aircraft tawh lengkhia cihi.\nNancy Writebol leh Africa naupangno\nSIM USA kici Christian Missionary pan Tuesday ni in Statement abawlna ah Ebola natna ngah Nancy Writebol pen noptuam a, ahih zongin damsiang hathat theilo cihi. A ta tegel ahi Jeremy leh Brian tezong US ah om uh a, anu kiangah hawhtheiding cihi. Ahi zongin apasal David Writebol pen Africa gam Liberia ah omlai a, anasep amantheih lianleh azikiang zuanin USA ah ciahding gelna nei cihzong SIM USA Organization President Bruce Johnson in genkhia hi.\nNancy Writebol pen leitung sumlehpai zongin Africa gam azin hilo a, Missionary in azinkhia ahih manin hibang natna a ngahkhak uhhang in anupa un lungkiatna in neihetlo uh a, alungsim uh kizo mahmah uhhi. Azi Ebola natna tawh Emergency in US gam akipuak hangin, apasal in a Missonary nasep zosiang nailo, vaithupi omlai ahih manin ciahtheinailo cilai hi. Mite adingin adeihsakna uh nasialua mahmah hi.\nEbola natna pen leitungbup in ki patau mahmahlai a, Africa gam azinkha peuhmah limtak in ki Check pah a, Africa minam tebang ki kihta simphialleh kilawm hi.\nPrevious: Tulaai Leitung Thuthang Tuamtuam Updates August 6, 2014\nNext: US galkap General khat ki kaplum


url: =ZAM Thupuak :: 29 November 2015 :: ZOMI DAILY\nposted on 28 November 2015 at 5:00 pm Lomkholna: News, Newsletter, Refugee, ZAM, Zomi\nRoundtable : “Challenges and Opportunities for Protecting Refugees in an Urban Environment in Malaysia”\nNovember 26 ni zingsang nai 9am pan nitak 6:15 ciang UNHCR vaihawmna tawh Park Royal Hotel ah Malaysia a om gambeel mite hamsatna leh hamphatna te thusunna ki nei thei hi. Hih thusunkhopna sungah Japan, Thailand, New Zealand leh Malaysia pan UNHCR ulianpi te kihel uh hi. Malaysia gamsung uliante leh NGO’s tuamtuam panin mimal gawm vekpi 182 kihel thei uh hi.\nHih thusunkhopna ah Malaysia sang naupang bup tangin Zomi Education Center (ZEC) panin Zomi hong telkhia uh ahih manin angtang huai mahmah hi. Thusunna ah Malaysia gamsung a om gambel sang naupangte dinmun, phutkhak hamsatna teng leh ngah khak hamphatna teng ki sungkhia thei hi.\nResettlement Outreach tawh Pastorte leh makaite numei te kimuh khopna\nNovember 24 leh 27 ni-in Resettlement Uliante leh Pastorte leh leh kipawlna numei makaite kimuh khopna ki nei thei hi. Hih kimuh khopna sungah anuai a teng laidal in pia uh hi.\n17 August 2010 ma UNHCR card ngahte (Chin, Kachin, Mon, Karen, Shan, Arakanese leh Kayah) sung pan gamthumna leng thei nailo honkhat om lai uh a, tua te gamthumna a lunggulh lai takpi mah uh hiam cih thu UNHCR in limtak in a kan khit uh ciangin gamthumna a lunggulh lai te’n tukum 2015 December 31 ni ma limlim in UNHCR zumpi ah pulaak hen cih khentatna bawl uh hi. 2007 pan 17 August 2010 kikaal a UNHCR Card ngahte pen gamthumna leng thei ding vive ahi uh hi. Gamthumna a lunggulh lai te’n UNHCR ah na pulaak uh leh US kumpi in USA na tun theihna ding un ong panpih ding uh a, 31/12/2015 khen khit cianga pulaak panpan te ahih leh na tangthu uh limtak hong kisitsak dinga, gamthumna ngah huai maw ngah huailo cih pen ngaihsun phasan pan ding uh hi.\nEmail pan gen nuamte adingin <mlslusgp@unhcr.org> ah lai kikhak thei hi.\nNa kipulaak ni un Interview ni ding atuam in hong pia ding uh hi. (Interview pah ding cihna hilo hi.)\nGamthumna lunggulhna a pulaak theite:\n1. 17 August 2010 ma a UNHCR Card ngahte bek.\n2. Zi or Pasal neiten UNHCR card na ngah ni un na gen uleh bek lutpih thei lai. Tua hunlai a Zi or Pasal nei nai lo, tudong mah nungak/tangval ahilai te leng thei lai ding hi.\n3. UNHCR card ngah ni a innkuanpihte min na File sungah na hel leh zong kingah lai hi.\n4. 17th October 2015 khit UN a na innkuan sazian sung a omlo te na lutph a leh P2 tawh lem nawnlo hong suak hi.\n5. Onhold a hong kikoih lai leh zong hong pai vet dah in. Na File pen ki aap khin ahilehzong pai kul nawn lo hi.\nTelkhialhna khatpeuh tawh reject tuahtheihna dotnate (ahih kei leh) Mangngilh kik theihloh dotna, dawnnate\nð “Na gam ah kumpi in hong simmawhna a om hiam?” cih dotna dankhat pen, a cilin zaisalua ka hih manin dongpha kikkik pah hi’ng. Katheih tak ciangin, etpak theih zawkdeuh, ih porter puakna, ih tangtha kuanna cihte gending ahih gige lam phawkpan hing. Tua pen, dotna zailua savat in, a om pipi “Omkei!” khawng va ci leng, simmawh ana thuaklo khat kisuak pah lel hi. Cihnopna ah, officer in, porter na pua ngei hiam, tangtha na kuan ngei hiam, cihdanin hong dong peuhmah lo hi. Hong ki simmawh zia, ih thuakzia khat leh khat aki batloh mah bangin, officer te in zong hong theihpih nailo mah hizaw aa, hong dotna dan uh pen akhial hilo hi.\nLungdamkho Ni Thupi takin kibawl\n28 November 2015 ni-in ZAM Hall ah nasiatak in Zomi Thanksgiving Day kibawl hi. Khua maikaite, Pawlpi siate, Zolia & Zotaang te, Zomi Idol te leh Zomi tampi tak a khual a tual panin hong kihel thei uh hi. Zomi Global Idol (GZI) Sia Mungpi zong hong kihel in la hongsa thei hi. Adiak in Malaysia gam sung a Zomi te Pasian hong kepna, ZAM kum khat sung hong kalsuan pihna leh ZCD in gualzawhna hong ngahna Pasian tungah lungdamkohna kinei hipi pen hi. Hun man ciangin a lim mahmah Daanpauh (Briyani) tawh kham takin mipi an kivaak zihziah hi.\nPrevious: ‘Awnghawh, Daihawh, Ekbuk, Restroom… ~ Hau Za Cin\nNext: Melbourne Zomi te Thanksgiving Day\njamkhual pu says\nUNHCR tawh Bankcard aki bawl thei laihia.?\nZAM Thupuak :: 07 June 2015\nKL Airport sung Kim Jong Nam asuamlum numei 2 te thusitna kinei tading ~ ZD


url: =Vanleng tawh khualzin khatin Beer bungkhatbek Check-in bawlsese :: ZOMI DAILY\nposted on 14 July 2017 at 11:07 am Lomkholna: Australia, News, Sawltak, World\nAustralia gammi pasal khatin vanleng tawh akhualzinna ah vandangdang Check-in bawllo in, Beer bungkhat Check-in bawlcitciat sese hi. Australia gamsung Domestic Flight atuang hi a, tua Beer bungpen bangmah siatna, depna omlo in akhualzinna ah tungthei cihi.\nTua Passenger pa minpen Dean Stinson kici a, nungkal sungin Australia gamsung Qantas Airlines tawh azinna ah thupiang ahihi.\nVandangdang omvetlo in Emu Export Lager kici Beer bungkhatbek Check-in bawl citciat a, Melbourne Airport atun ciangin vanlengtual nasem Ground Staff te’n lamdang samahmah uh cihi.\nTua Passenger papen Australia gamsung Melbourne City panin Perth City ah Qantas Airlines tawh aleng hi a, nai 4 sungbang asawt ahih hangin tua Beer bungpen bangmah siatna omlo in, nasem te’n hoihtak kepsak uh ahih manin lungkim mahmah cihi.\nPerth Airport atun ciangin vanlakna Conveyor tungah Beer bung kipei velvel amuh ciangin Passenger papen lungkim mahmah in, “I thought it was bloody great, and it was in perfect condition.” ci’n AFP te tungah genkhia cihi.\nNew York Times’s Australia bureau te’n hihthu azak uhciang in atakpimah ahihiam ci’n Qantas Airlines te hopih uh a, thupiang taktakmah hi. Passenger khatin Beer bungkhat bekbek Check-in bawl hi.\nRelated: Australia gamsungah Refugee te luttheih nading Program thak “Community Support Programme”\nHihbangdan mailam ah Passenger te’n agamtat nawnloh nadingin ki lunggulh hi ci’n Qantas Airlines thunei te’n genkhia uhhi. Utdan acuamcuam… Sawltak #zomidaily\nPrevious: Singapore ah aki lamsan lei kicim in mi 1 si, adang mi 10 liamgawp\nNext: Mexico gamsung makaipi Major khatleh ganhing awle kiteeng


url: =6. Nov 9, 2019 | Bus sungah Thuhilhsia ~ MUC\n6. Nov 9, 2019 | Bus sungah Thuhilhsia\nAdmin 8:29:00 PM 4Q2019 mission news, Articles, MISSION NEWS\nSamuel Ndagijimana, 59\nMi kimkhat in mawtaw sung a tuan uhteh laisim ahih kei leh phone en cih bangin nasem kuan uh hi. Samuel Ndagijima in a nasepna Rwanda khuapi Kigali ah a pai-na mawtaw sungah Jesuh leh Ama hong pai kik baih ding thute gen hi. A thugen a za mite in kikhelna nei maw, nei maw, ahih keileh bangci bangin huzaap hiam cih pen thei kha lo hi.\nNi khat nasem pai-in lampi khat a kantan laitakin nupi khat in “ pastor, na khawl in,” ci-in khaam hi. Samuel pen pastor hi lo hi. Ahi zongin mite in pastor bangin ngaihsun uh hi. Amah zong a lampai khawlin tua nupi tawh hong kiho hi.\n“ Nang kong thei ngei kei hi; i kimu kha ngei hiam,” ci-in Samuel in dong hi. Tua nu in Daniel kiangah “ Na hoih a sem hiteh. Ahi zongin nasep hoih sem na hihlam kithei lo hiteh” ci-in dawng kik hi. “ Bus tungah i kimu ngei a, na telloh thute na gen ngei hi,” ci-in tua nu in gen hi. Samuel in na khempeuh ah Pasian masak ding gen ngei a, tua thu hangin hih nu nunzia kikhel hi. Tua thu a zak a kipan tua nu in a nasepna mun a tun ciangin leh na khempeuh Pasian masak tawntung hi.\nTua nu in “ Ka nasepna-ah hamsatna tampi om hi. Khukdinin thu ka ngen hi. Ka thuzak om mah bangin na khempeuh ah Nangmah kong masak hi,” ci-in thungen hi. A thunget khit ciangin lungnopna khat ngah hi. Tawl khat khit ciangin a makaipa, a boss kiangah va pai hi. A boss zong ama lamah hong pai phei-in, cik ciangin pai ding i hiam, ci-in tua nu dong hi.\n“ Tua nu in, hong zui zo kei ning. Mawhna bawl ding ngaihsun keng,” ci-in dawng kik hi. Bang hang hiam cihleh kei pen pasal nei khin khat hing. Ka pasal tungah ka cihtak ding kisam hi. Kei pen Khristian thu-um mi khat hing. Ka Honpa tungah ka khial kei ding hi.\nTua banah kei pen ka pawlpi-ah makai khat hing; mite etteh dingin ka om kul hi,” ci-in a boss pa zolna nial hi. Tua thu a zak ciangin a boss pa in lamdangsa hi. “ Tam veipi tak hong zol khin ing; khat vei beek ut keng, ut mah ing, nong ci ngei kei hi. Bang hangin khentatna hong pia ngei lo na hiam,” ci-in heh kawmsa-in dawng kik hi.\n“ Hih na nasepna pan na khawl kul ding hi,” ci-in a boss in pulaak hi. Tua numei in thuak hamsa hi. A nasepna pan khawl ding ngaihsun lo hi. “ Topa aw, ka nasepna panin Nangmah kong liansak hi. Na khempeuh ah nangmah kong masak hi. Ka nasepna pan hong kikhawlsak hileh, ka tate adingin lampi hong honsak in,” ci-in thungen hi.\nA zingsang ciangin a boss pa in nasep khawlna pia dingin lamen hi. Ahi zongin tua bang nasep khawlsakna lai ngah lo hi. Ni 2, ni 3 bang pai khin, nasep kikhawlsak ding zakna ngah lo hi. Ni khat a nasepna pan ciahin inn a tunteh TV a etleh, a boss pa nasep kikhawlsak hi, cih thutang kipulaak hong za kha hi. Tua numei a khitui luangin Pasian min phat hi.\nHih bangin a tuahkhak thute numei in pastor kiangah pulaak hi. “ Ka boss pa nasep kikhawlsakna hangin Pasian min a phat hi keng. Pasian a masak mi khempeuh, Pasian in kem tawntung ahih manin Ama min ka phat hi,” ci-in teci pang hi.\nSamuel in mawtaw sungah a thugen zom suaksuak hi. Khat vei vei ciangin lamdungte ah thugen kawikawi hi. A thupi penpen thuhilhna, awging lo-in thugenna ahi gamtat lukhek tawh Khrih zia le tong kilangsak dingin hanciam tawntung hi.\nRwan gamah Adventist thupuak masa penpen in Belgium panin Leitung Galpi Masa khit deuh, 1914 kumin D.E Delhove hi. Amah pen galkap hi-in gal beiteh a innkuan un missionary nasemin om suak uh hi. Leitang acre 125 val bang mun khat lei-in tua mun panin nasep kipan uh hi.\nTu quarter Sabbath 13-na sumpi in South Sudan gam Juba khua-ah sanginn kilam ding hi. MUC in Tongsial biakinn leh huang puah nadingin kipuak ding hi.